
1. INTRODUCERE 
1.1. Scopul realizării studiului de oportunitate

Elaborarea studiului de oportunitate reprezintă o obligație impusă de Legea 51/2006 – Legea serviciilor comunitare de utilitati publice, republicată, cu modificările și completările ulterioare. 
Delegarea gestiunii serviciilor de utilități publice, respectiv operarea, administrarea și exploatarea sistemelor de utilități publice aferente, se poate face pentru toate sau numai pentru o parte dintre activitățile componente ale serviciilor, pe baza unor analize tehnico-economice și de eficiență a costurilor de operare, concretizate într-un studiu de oportunitate, conform prevederilor art. 29 alin. 2 din Legea 51/2006. 
Totodată, potrivit art. 32 alin 2 din Legea 51/2006, în vederea încheierii contractelor de delegare a gestiunii, autoritățile administrației publice locale sau, după caz, asociațiile de dezvoltare intercomunitară cu obiect de activitate servicii de utilități publice vor asigura elaborarea și vor aproba, în termen de 6 luni de la luarea deciziei privind delegarea gestiunii serviciilor ori de la primirea unei propuneri formulate de un investitor interesat, un studiu de oportunitate pentru fundamentarea și stabilirea soluțiilor optime de delegare a gestiunii serviciilor, precum și documentația de atribuire a contractului de delegare a gestiunii. 
În concluzie, prezentul material trebuie să identifice din punct de vedere tehnico- economic soluțiile optime de adaptare la legislație, la indicatorii de performanță ai sistemului de salubrizare și la echipamentele puse la dispoziție,  a modului cum vor fi delegate: 
(1)
eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitul de deşeuri nepericuloase;  
Pornind de la acest studiu, se va putea întocmi documentația de atribuire pentru delegarea activității serviciului de salubrizare anterior menționate.
1.2.
Obiectul Studiului de Oportunitate
Serviciul de salubrizare a localităților face parte din sfera serviciilor de utilitate publică, servicii definite ca fiind totalitatea activităţilor care asigură satisfacerea nevoilor esenţiale de utilitate şi interes public general cu caracter social ale colectivităţilor locale şi se desfăşoară sub controlul, conducerea sau coordonarea autorităţilor administraţiei publice locale ori ale asociaţiilor de dezvoltare intercomunitară, în scopul salubrizării localităţilor.
Conform prevederilor art.2 alin.3 din Legea nr.101/2006 a serviciului de salubrizare a localităților, cu mod. și complet. ult., serviciul de salubrizare cuprinde următoarele activităţi:
  a) colectarea separată şi transportul separat al deşeurilor menajere şi al deşeurilor similare provenind din activităţi comerciale din industrie şi instituţii, inclusiv fracţii colectate separat;

  b) operarea centrelor de colectare prin aport voluntar a deşeurilor de la persoanele fizice;

  c) transferul deşeurilor municipale în staţii de transfer, inclusiv transportul separat al deşeurilor reziduale la depozitele de deşeuri nepericuloase şi/sau la instalaţiile integrate de tratare, al deşeurilor de hârtie, metal, plastic şi sticlă colectate separat la staţiile de sortare şi al biodeşeurilor la instalaţiile de compostare şi/sau de digestie anaerobă;

  d) sortarea deşeurilor de hârtie, carton, metal, plastic şi sticlă colectate separat din deşeurile municipale în staţii de sortare, inclusiv transportul reziduurilor rezultate din sortare la depozitele de deşeuri şi/sau la instalaţiile de valorificare energetică;

  e) tratarea aerobă a biodeşeurilor colectate separat în instalaţii de compostare, inclusiv transportul reziduurilor la depozitele de deşeuri şi/sau la instalaţiile de valorificare energetică;

  f) tratarea anaerobă a biodeşeurilor colectate separat în instalaţii de digestie anaerobă, inclusiv transportul materialului semisolid igienizat şi stabilizat la depozitele de deşeuri şi/sau la instalaţiile de valorificare energetică;

  g) tratarea deşeurilor municipale cu potenţial energetic în instalaţii de incinerare cu eficienţă energetică ridicată, inclusiv transportul reziduurilor rezultate din incinerare la depozitele de deşeuri;

  h) tratarea mecanobiologică a deşeurilor reziduale în instalaţiile de tratare mecanobiologice sau, după caz, în instalaţiile integrate de tratare, inclusiv transportul deşeurilor stabilizate biologic şi al deşeurilor reziduale care nu mai pot fi valorificate la depozitele de deşeuri şi al deşeurilor reziduale valorificabile energetic la instalaţiile de valorificare energetică;

        i) instalaţii de tratare mecanobiologică;

  j) eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitele de deşeuri nepericuloase;

  k) măturatul, spălatul şi stropitul căilor publice din localitate, inclusiv colectarea şi transportul deşeurilor de pământ şi pietre provenite de pe căile publice la depozitele de deşeuri, precum şi a deşeurilor provenite din coşurile stradale la depozitele de deşeuri şi/sau la instalaţiile de tratare;

  l) curăţarea şi transportul zăpezii de pe căile publice din localitate şi menţinerea în funcţiune a acestora pe timp de polei sau de îngheţ;

  m) dezinsecţia, dezinfecţia şi deratizarea la obiectivele din domeniul public şi domeniul privat al unităţii administrativ-teritoriale.

Prezentul Studiu de oportunitate vizează următoarele activități ale serviciului de salubrizare:
- eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitul de deşeuri nepericuloase;

Aria teritorială în care vor fi prestate activitățile serviciului de salubrizare care fac obiectul studiului de oportunitate este raza administrativ-teritorială a localităților componente ale județului Gorj, membre ale Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), astfel: Municipiul Târgu Jiu, Municipiul Motru, Orașul Bumbești-Jiu, Orașul Novaci, Orașul Rovinari, Orașul Târgu Cărbunești, Orașul Țicleni, Orașul Tismana, Orașul Turceni, Comuna Albeni, Comuna Alimpești, Comuna Aninoasa, Comuna Arcani, Comuna Baia de Fier, Comuna Bălănești, Comuna Bălești, Comuna Bâlteni, Comuna Bărbătești, Comuna Bengești-Ciocadia, Comuna Berlești, Comuna Bolboși, Comuna Borăscu, Comuna Brănești, Comuna Bumbești-Pițic, Comuna Bustuchin, Comuna Câlnic, Comuna Căpreni, Comuna Cătunele, Comuna Ciuperceni, Comuna Crasna, Comuna Crușeț, Comuna Dănciulești, Comuna Dănești, Comuna Dragotești, Comuna Drăguțești, Comuna Fărcășești, Comuna Glogova, Comuna Godinești, Comuna Hurezani, Comuna Ionești, Comuna Jupânești, Comuna Lelești, Comuna Licurici, Comuna Logrești, Comuna Mătăsari, Comuna Mușetești, Comuna Negomir, Comuna Padeș, Comuna Peștișani, Comuna Plopșoru, Comuna Polovragi, Comuna Prigoria, Comuna Roșia de Amaradia, Comuna Runcu, Comuna Săcelu, Comuna Samarinești, Comuna Săulești, Comuna Schela, Comuna Scoarța, Comuna Slivilești, Comuna Stănești, Comuna Stejari, Comuna Stoina, Comuna Țânțăreni, Comuna Telești, Comuna Turburea, Comuna Turcinești, Comuna Urdari, Comuna Văgiulești, Comuna Vladimir – un total de 70 de unități administrativ-teritoriale, cu o populație însumată de 345.836 locuitori (date INS), conform Adresei ADIS Gorj nr. 1253/11.08.2026.
1.3.Prezentarea legislației
 Actele normative ce stau la baza elaborării studiului de oportunitate și ulterior la organizarea procedurii de achiziție publică, sunt:
- Legea nr. 51/2006 a serviciilor comunitare de utilități publice, republicată, cu modificările și completările ulterioare; 
- Legea nr. 101/2006 a serviciului de salubrizare a localităților, republicată, cu modificările și completările ulterioare; 
- O.U.G. nr.92/2021 privind regimul deșeurilor aprobată prin Legea nr.17/2023, 
- OUG nr.196/2005 privind Fondul pentru Mediu, cu modificările și completările ulterioare; 
- Ordinul Ministrului Sănătății nr. 119/04.02.2014 pentru aprobarea Normelor de igienă şi sănătate publică privind mediul de viaţă al populaţiei, cu modificările și completările ulterioare;
- Ordinul A.N.R.S.C. nr. 97/2025 privind aprobarea Regulamentului-cadru al serviciului de salubrizare a localităților, cu modificările și completările ulterioare;
- Ordinul A.N.R.S.C. nr. 98/2025 privind aprobarea Caietului de sarcini - cadru al serviciului de salubrizare a localităților, cu modificările și completările ulterioare

- Ordinul A.N.R.S.C. nr.640/2022 privind aprobarea Normelor metodologice de stabilire, ajustare sau modificare a tarifelor pentru activitățile de salubrizare, precum și de calculare a tarifelor/taxelor distincte pentru gestionarea deșeurilor și a taxelor de salubrizare;
-  Legea nr. 98/2016 privind achizițiile publice, cu modificările și completările ulterioare ;
- H.G. nr. 395/2016 pentru aprobarea Normelor metodologice de aplicarea a prevederilor referitoare la achizițiile publice , cu modificările și completările ulterioare;
- O.G. nr. 2/2021 privind depozitarea deșeurilor; 

- Legea nr.100/2016 privind privind concesiunile de lucrări şi concesiunile de servicii, cu modificările și completările ulterioare;

- HG nr.867/2016 privind aprobarea normelor metodologice de aplicare a prevederilor referitoare la atribuirea contractelor de concesiune de lucrări şi concesiune de servicii din Legea nr. 100/2016 privind concesiunile de lucrări şi concesiunile de servicii, cu modificările și completările ulterioare;
- Ordinului nr.757/2004 privind aprobarea Normativului tehnic privind depozitarea deșeurilor, cu modificările și completările ulterioare. 
2.
SITUAȚIA ACTUALĂ PRIVIND ELIMINARE PRIN DEPOZITAREA DEȘEURILOR DIN JUDEȚUL GORJ
La data de 07.12.2006 a fost încheiat Contractul de delegare a gestiunii serviciului public de salubrizare – activitatea de depozitarea deșeurilor, al Municipiului Tg. Jiu, prin concesiune, între municipiul Tg. Jiu si actuala Soc. Polaris Mediu SRL, prin care municipiul Tg. Jiu a concesionat un teren pentru construirea si exploatarea unui depozit ecologic de deșeuri,  în conformitate cu prevederile Hotărârii Guvernului nr.349/21.04.2005, privind depozitarea deșeurilor.

În anul 2008 a fost înființată Asociatia de Dezvoltare Intercomunitară ADIS Gorj, având ca membrii, la momentul actual, toate unitățile administrative teritoriale din judetul Gorj, inclusiv judetul Gorj și municipiul Tg. Jiu în scopul înfiintării, organizării, reglementării, exploatării, monitorizării si gestionării în comun a serviciului de salubrizare.

Prin Planul Județean de Grstionare a Deșeurilor Gorj, depozitul conform din Tg. Jiu este recunoscut ca fiind singurul depozit de deșeuri menajere conform, care deservește toate u.a.t.-urile din județul Gorj.
În prezent, Soc. Polaris Mediu S.R.L. prestează serviciile de eliminare prin depozitare a deșeurilor în baza Autorizației Integrate de Mediu nr. 4 din 14.10.2019 emisă de Agenția pentru Protecția Mediului Gorj.
3. NECESITATEA REALIZĂRII STUDIULUI DE OPORTUNITATE
Având în vedere că legislația aplicabilă serviciilor de utilitate publică nu permite operatorilor economici să prestreze vreo activitate de salubrizare fără a avea încheiat un contract de delegare cu autoritatea locală competentă, este necesar ca Asociația de Dezvoltare Intercomunitară ADIS Gorj, în numele și pe seama unităților administrativ-teritoriale membre și în baza mandatului acordat de către acestea (inclusiv Consiliul Județean Gorj) prin Statutul Asociației, să procedeze la demararea procedurii de delegare a gestiunii activității de eliminare prin  depozitare către Soc. Polaris Mediu S.R.L. , în conformitate cu legislația achizițiilor publice.
Mai mult, conform prevederilor art.V alin.2 din OUG nr.133/2022 modificată prin OUG nr.30/2023: ” Până la data de 31 decembrie 2023, autorităţile administraţiei publice locale ale unităţilor/subdiviziunilor administrativ-teritoriale sau, după caz, asociaţiile de dezvoltare intercomunitară, pe baza mandatului special primit de la unităţile/subdiviziunile administrativ-teritoriale membre, au obligaţia ca pentru activităţile de sortare, tratare şi/sau depozitare, prin eliminare, a deşeurilor municipale prestate de operatori numai pe baza autorizaţiei de mediu să atribuie contractele de delegare a gestiunii activităţii/activităţilor respective, în vederea conformării cu prevederile art. II pct. 16 şi pct. 33, referitor la prevederile art. 14^4 şi art. 32^1.”

4. CONSIDERAȚII GENERALE PRIVIND MODALITĂȚILE DE GESTIUNE A SERVICIULUI DE SALUBRIZARE
Gestiunea serviciului de salubrizare a localităților priveşte organizarea, funcționarea şi controlul furnizării/prestării acestui serviciu sau a activităților sale componente conform condițiilor stabilite de autoritățile administrației publice locale. 
Gestiunea serviciului de salubrizare poate fi organizată în două modalități, alegerea fiind făcută printr-o decizie a autorităților administrației publice locale: 
1. Gestiune directă, se realizează prin intermediul unor operatori de drept public sau privat, astfel cum sunt definiţi la art. 2 lit. g), respectiv lit. h), fără aplicarea prevederilor Legii nr. 98/2016 privind achiziţiile publice, Legii nr. 99/2016 privind achiziţiile sectoriale şi Legii nr. 100/2016 privind concesiunile de lucrări şi concesiunile de servicii
.
2. Gestiune delegată, definită ca o modalitate de management prin care autoritățile administrației publice locale sau, după caz, ADI în numele și pe seama UAT membre, atribuie unuia sau mai multor operatori (societăți comerciale) gestiunea propriu-zisă a serviciului, respectiv administrarea şi exploatarea sistemelor de salubrizare aferente acestuia, în baza unui contract de delegare a gestiunii
. 
Prevederile din Legea nr. 51/2006 definesc delegarea gestiunii unui serviciu comunitar de utilități publice ca acțiunea prin care o unitate administrativ-teritorială atribuie unuia sau mai multor operatori licentiați gestiunea unui serviciu sau a unei activități componente a serviciului, a cărei responsabilitate revine respectivei unități administrativ-teritoriale, precum şi concesiunea infrastructurii aferente; delegarea gestiunii unui serviciu comunitar de utilități publice implică dreptul şi obligația operatorului de a administra şi exploata infrastructura aferentă serviciului/activității delegat(e). Delegarea gestiunii poate fi facută de asemenea de către ADIS Gorj cu obiect de activitate serviciile de utilități publice, în numele şi pe seama unităților administrativ-teritoriale membre, în temeiul mandatului ce i-a fost conferit de acestea.
În ceea ce priveşte statutul operatorilor care pot presta serviciile în funcție de modalitatea de gestiune aleasă, aceştia sunt expres şi limitativ enumerați de lege distinct pentru:
1. gestiunea directă - conform art. 28 alin. (2) din Legea nr. 51/2006 aceşti operatori pot fi:
a) servicii publice de interes local sau judeţean, specializate, cu personalitate juridică, înfiinţate şi organizate în subordinea consiliilor locale sau consiliilor judeţene, după caz, prin hotărâri ale autorităţilor deliberative ale unităţilor administrativ-teritoriale respective;
b) societăţi reglementate de Legea nr. 31/1990, republicată, cu modificările şi completările ulterioare, cu capital social integral al unităţilor administrativ-teritoriale, înfiinţate de autorităţile deliberative ale unităţilor administrativ-teritoriale respective.
2. gestiunea delegată – conform art. 29alin. (4) din Legea nr. 51/2006 aceşti operatori pot fi:
a) societăţi reglementate de Legea nr. 31/1990, republicată, cu modificările şi completările ulterioare, cu capital social privat;
    b) societăţi reglementate de Legea nr. 31/1990, republicată, cu modificările şi completările ulterioare, cu capital social mixt.
Indiferent de modalitatea de gestiune adoptată (gestiune directă sau delegată), activitățile specifice componente ale serviciului de salubrizare sunt organizate şi se desfăşoară pe baza regulamentului serviciului şi a caietului de sarcini, aprobate prin hotărâre a consiliului local, consiliului județean sau a asociației de dezvoltare intercomunitară, după caz, elaborate în conformitate cu regulamentul-cadru, respectiv cu caietul de sarcini-cadru, elaborate şi aprobate de A.N.R.S.C. prin ordin.
Societăţile reglementate de Legea nr. 31/1990, republicată, cu modificările şi completările ulterioare, cu capital social integral public pot participa la procedurile de atribuire a contractelor de delegare a gestiunii serviciilor de utilităţi publice în zona teritorială de competenţă a unităţilor administrativ-teritoriale care exercită o influenţă dominantă asupra acestora sau în afara acestei zone dacă operatorul nu are încheiat un alt contract de delegare a gestiunii atribuit direct.
Operatorii îşi pot desfăşura activitatea doar în baza licenței emise de A.N.R.S.C, prestarea serviciilor de salubrizare fără licență sau în baza unei licențe a cărei perioadă de valabilitate a expirat fiind interzisă, indiferent de modalitatea de gestiune adoptată.
În conformitate cu prevederile Legii nr. 51/2006 si ale Legii nr. 101/2006, responsabilitatea asigurării serviciului de salubrizare pentru toți utilizatorii de pe teritoriul unei localitati revine exclusiv unității administrativ-teritoriale. Aceasta poate decide în baza unui studiu de oportunitate dacă va asigura serviciul de salubrizare prin forțe proprii în modalitatea gestiunii directe sau dacă va delega responsabilitatea prestării serviciului unui operator – societate comercială cu capital public, privat sau mixt.
In tabelul de mai jos sunt prezentate diferențele dintre cele două forme distincte de gestiune a serviciului.
Tabel 1: Diferențe între modalitățile de gestiune a serviciului
	Modalitatea de gestiune
	Statutul operatorului
	Actele juridice în baza cărora operatorul presteaza serviciul/activitatea delegat (a)
	Aria în care poate presta operatorul respectivul serviciu / respectiva activitate

	Gestiune directă
	a)servicii publice de interes local sau judeţean, specializate, cu personalitate juridică, înfiinţate şi organizate în subordinea consiliilor locale sau consiliilor judeţene, după caz, prin hotărâri ale autorităţilor deliberative ale unităţilor administrativ-teritoriale respective;
b)societăţi reglementate de Legea nr. 31/1990, republicată, cu modificările şi completările ulterioare, cu capital social integral al unităţilor administrativ-teritoriale, înfiinţate de autorităţile deliberative ale unităţilor administrativ-teritoriale respective
(art. 28 alin. 2 din Legea nr. 51/2006)
	· hotărârea de dare în administrare a serviciului (HCL) – lit.a);
· licența ANRSC;
· regulament de organizare şi funcționare a operatorului (aprobat prin HCL – lit.a sau de către Consiliul de administrație – lit.b );
· regulamentul şi caietul de sarcini ale serviciului delegat (aprobate prin HCL/hotărâre AGA)
(art.22 alin.4, art.23 alin.3 și art. 28 alin. 5 şi 6 din Legea nr. 51/2006)
- contract de delegare a gestiunii (pentru societățile reglementate la lit.b)
	· doar pe aria teritorială a unității administrativ-teritoriale în cadrul căreia au fost înființate şi funcționează sau a UAT-urilor care au constituit operatorul regional, nu pot presta serviciul pentru alte UAT-uri


	Gestiune delegată
	a) societăţi reglementate de Legea nr. 31/1990, republicată, cu modificările şi completările ulterioare, cu capital social privat;
b) societăţi reglementate de Legea nr. 31/1990, republicată, cu modificările şi completările ulterioare, cu capital social mixt.)
	· contract de delegare a gestiunii încheiat cu UAT/ADI pe teritoriul căruia prestează serviciul;
· Licența ANRSC;
· regulamentul şi caietul de sarcini ale serviciului delegat (aprobate prin HCL)
(art.22 alin.4, art.23 alin.3 și art. 29 alin.6 din Legea nr. 51/2006)
	· în general pentru orice UAT care îi deleagă gestiunea serviciului pe bază de contract de delegare;
· Societăţile reglementate de Legea nr. 31/1990, republicată, cu modificările şi completările ulterioare, cu capital social integral public pot participa la procedurile de atribuire a contractelor de delegare a gestiunii serviciilor de utilităţi publice în zona teritorială de competenţă a unităţilor administrativ-teritoriale care exercită o influenţă dominantă asupra acestora sau în afara acestei zone dacă operatorul nu are încheiat un alt contract de delegare a gestiunii atribuit direct, conform art. 28
· procedura de atribuire a contractelor de delegare a gestiunii se stabileşte, după caz, conform prevederilor Legii nr. 98/2016 privind achiziţiile publice, Legii nr. 99/2016 privind achiziţiile sectoriale şi Legii nr. 100/2016 privind concesiunile de lucrări şi concesiunile de servicii.


Tabel 2: Compararea modalităților de gestiune a serviciilor
	Optiune
	Avantaje
	Dezavantaje

	Gestiunea directă
	-Asigurarea prestării activităților de salubrizare fără a fi necesară o procedură de achiziție publică care ar putea conduce la o durată lungă a achiziției;
-Controlul direct asupra activității, atât în termeni de costuri cât și de calitate a serviciilor;

	-este necesară înființarea unui operator regional ceea ce presupune alocarea de fonduri necesare precum și o perioadă de timp destul de lungă; 

-ua.t.-urile și viitorul operator trebuie să identifice fondurile necesare pentru dotările corespunzătoare prestării serviciilor la parametrii de performanță stabiliți.
-Există riscul ca realizarea investițiilor să fie întârziată, în funcție de fluxul de numerar din exploatare și de sumele puse la dispoziție de către ordonatorul de credite.
-Riscurile legate de finanțare și atingerea indicatorilor de performanță cade în sarcina autorității locale.


	Gestiunea delegată
	-Riscurile legate de finanțarea serviciului, obținerea licenței și a celorlalte autorizații necesare funcționării, precum și atingerea indicatorilor de performanță sunt în sarcina exclusivă a operatorului privat.
-Posibilitatea selectării unui operator cu experiență similară superioară.
-Posibilitatea impunerii prin documentația de delegare a realizării investițiilor necesare prestării serviciilor la parametrii de performanță stabiliți din fonduri inițiale proprii, într-un termen scurt, cu recuperarea acestora prin amortizare în tarifele ofertate pe întreaga durată contractuală.
-Posibilitatea impunerii prin documentația de delegare a unui cash-flow în sarcina operatorului care să asigure funcționalitatea serviciului prestat pentru o perioadă de timp suficientă ca  autoritatea contractantă să încaseze de la utilizatorii servicului taxele necesare finanțării activității. 
-Posibilitatea impunerii prin documentația de delegare a existenței unui personal cheie cu vastă experiență în domeniu, care să asigure coordonarea activității la standardele de calitatea solicitate și aplicarea unui management eficient al serviciului. 
	Lipsa controlului direct asupra activitățiilor delegate.
Prestarea activităților ar putea conduce la costuri de operare mai ridicate, date în principal de investițiile în infrastructura de operare, cu riscul evident de majorare a tarifelor actuale, risc care însă poate fi gestionat prin impunerea prin documentația de achiziție a unor tarife maximale. 
 


Având în vedere analiza mai sus detaliată, se recomandă alegerea modalității gestiunii delegate pentru activitățile care fac obiectul prezentului studiu de oportunitate.
5 ANALIZA RISCURILOR ȘI REPARTIȚIA ACESTORA ÎNTRE PĂRȚILE IMPLICATE ÎN CONTRACT
5.1 Informații generale
Orice proiect de investiții publice implică riscuri atât în faza se construcție cât și în faza de operare. Nu este neobișnuit ca, în cazul proiectelor complexe, să existe diferențe între costurile și necesarul de timp reale față de cele estimate inițial. Intârzierile și depășirile de costuri apar invariabil din riscurile neprevăzute.
Riscul poate fi definit ca fiind incertitudinea veniturilor, cheltuielilor și a planificării în timp a proiectului. Pentru a obține o estimare realistă a costurilor apărute de-a lungul întregii durate de viață a unui proiect, trebuie identificate, alocate și evaluate riscurile relevante aferente proiectului.
5.2 Identificarea și alocarea riscurilor
Cea mai frecvent utilizată metodologie de identificare a riscurilor este Matricea riscurilor. Aceasta este prezentată ca o enumerare a tuturor riscurilor posibile aferente proiectului în ceea ce privește cheltuielile, veniturile și planificarea acestora.
La alcătuirea Matricei riscurilor va fi utilizat drept cadru de referință Matricea preliminară pentru alocarea riscurilor
.
La elaborarea matricei menționate riscurile au fost grupate pe categorii în baza ordinii cronologice a evenimentelor din cadrul proiectului pentru a se evita dubla cuantificare a aceluiași risc. De asemenea, au fost identificate și evidențiate cele mai importante riscuri, care pot avea cel mai mare impact asupra proiectului.
Matricea riscurilor realizată cuprinde următoarele categorii de riscuri:
· Riscuri de întretinere şi operare – pot aparea în fiecare an pe perioda operării. Sunt mai mari în primii 1 – 3 ani de la darea în folosință şi includ şi riscul majorării cheltuielilor cu forța de munca față de previziunile inițiale.
· Riscuri de cerere – riscuri care influentează caştigurile reale ale proiectului prin gradul de utilizare de către populație şi operatori economici a serviciului prestat de delegatar.
· Alte riscuri – riscuri generale ce nu sunt legate de nicio categorie de mai sus (ex. modificarea legislației şi a regulamentelor, modificări ale cursului valutar etc.) 
In ceea ce privește alocarea riscurilor, au fost luate în considerare următoarele reguli:
· fiecărui risc i s-a atribuit un număr unic;
· fiecărui risc i s-a atribuit o denumire specifică legată de natura riscului;
· pentru fiecare risc s-a stabilit dacă va fi reținut de către Autoritatea contractantă, va fi alocat delegatarului sau va fi împărțit între ambele părți.
La alocarea riscurilor a fost aplicată ca regulă generală aceea că riscul trebuie suportat de către partea care îl poate atenua în cea mai mare măsură și/sau care poate controla cel mai bine consecințele. Astfel, fiecare parte își va asuma riscuri pe care va fi în măsură să le gestioneze în vederea optimizării proiectului.
Distincţia dintre contractul de concesiune şi contractul de achiziţie publică se realizează în funcţie de distribuţia riscurilor, după cum urmează: contractul prin intermediul căruia contractantul, în calitate de concesionar, primeşte dreptul de a exploata serviciile, preluând astfel şi cea mai mare parte din riscurile aferente exploatării acestora, este considerat a fi contract de concesiune de servicii, în caz contrar fiind considerat contract de achiziţie publică de servicii.
Tabel 3: Matricea de  alocare  a riscurilor asociate contractului

	Nr.
	Denumirea riscului
	Descrierea riscului
	Alocare
	Managementul riscului

	
	
	
	Autoritatea contractanta
	Delegatul/

Operatorul
	

	RISCURI ASOCIATE PUNERII ÎN EXECUTARE A CONTRACTULUI

	1. 
	Intârzieri la 

autorizarea activității
	Activitatea de eliminare prin depozitare a deșeurilor necesită obținerea unei autorizari cel putin din punct de vedere al protectiei mediului.

Particularitățile amplasamentului stabilit pentru realizarea bazei logistice determină un anumit calendar al procedurii de autorizare.

In anumite situații pot exista întârzieri în autorizarea activității și pot apărea costuri suplimentare (impuse de autoritățile competente), care nu au fost luate în calcul la realizarea ofertei.
	
	100%
	Analizand toate posibilele implicatii legate de vecinatăți (folosințe prezente și viitoare), zone sensibile, reglementarile la nivel local, Operatorul trebuie să analizeze cu atentie amplasamentele.

Eventualele costuri suplimentare vor fi suportate în întregime de către Operator, fără a fi îndreptățit de a solicita o ajustare de tarif.

	2. 
	Incompatibilități între echipamentele utilizate
	Din cauza incompatibilității dintre echipementele utilizate în prestarea servciului, serviciul nu poate fi prestat la standardele stabilite.
	
	100%
	Acest risc nu poate fi invocat deoarece conform Caietului de sarcini Operatorul este cel în sarcina căruia cade asigurarea infrastructurii de operare.

	RISCURI REFERITOARE LA PERIOADA DE OPERARE

	3. 
	Cantitatea de deșeuri ce trebuie depozitată este mai mare/mai mică decăt cea planificată
	In anumite situații, cantitățile de deșeuri ce trebuie depozitate sunt semnificativ mai mari/mai mici decât cantitățile estimate prin Caietul de sarcini. 
	
	100%
	Prin caietul de sarcini se arată faptul că toate cantităţile de deşeuri sunt estimate. Operatorul poate solicita modificarea tarifului conform Ordinului ANRSC nr.640/2022.

	4. 
	Cerinte suplimentare privind reglementarile de mediu - taxe
	Pe parcursul derularii contractului de delegare actele de reglementare suportă modificări și sunt introduse noi taxe aplicabile.


	50%
	50%
	Orice taxă/impunere financiară nou aparută pe parcursul derulării contractului care se aplica Operatorului și care nu a existat la momentul depunerii Ofertei, Operatorul este îndreptățit la recuperarea costurilor prin o eventuală ajustare/modificare a tarifului.

Raționamentul de mai sus se aplică exclusiv situațiilor de operare conformă a serviciului. Orice situație de practică neconformă este în sarcina Operatorului. 

	5. 
	Cerințe tehnice suplimentare privind reglementarile de mediu
	Pe parcursul derulării contractului de delegare actele de reglementare suportă modificări și sunt introduse noi cerințe tehnice aplicabile.


	50%
	50%
	Orice cerință tehnică nou aparută pe parcursul derulării contractului care se aplică Operatorului și care nu a existat la momentul depunerii Ofertei, generează costuri suplimentare în activitatea Operatorului.

Acesta este îndreptățit la recuperarea costurilor (daca este cazul) și la ajustarea/modificarea tarifului.

Raționamentul de mai sus se aplică exclusiv situațiilor de operare conformă a serviciului. Orice situație de practică neconformă este în sarcina Operatorului.

	RISCURI GENERALE

	6. 
	Inflație mare
	Costurile cresc foarte mult și brusc din cauza inflatiei, fiind necesară ajustarea tarifului. 
	
	100%
	Operatorul poate solicita ajustarea tarifului conform Ordinului ANRSC nr.640/2022.

	7. 
	Insolventa Operatorului
	Constatarea intrării în incapacitate de plată a Operatorului. Serviciul nu mai poate fi prestat.
	50%
	50%
	Documentația de atribuire va fi întocmită de așa natura încât Operatorul identificat să fie solvabil.

In cazul în care Operatorul devine insolvabil, Contractul se va rezilia, iar Autoritatea contractantă va organiza o nouă procedură de atribuire.

Până la identificarea unui nou Operator se va asigura permanența şi durabilitatea serviciului prin procedura de negociere pe motiv de urgență.

	8. 
	Forta majora
	Forta majora, astfel cum este definită prin lege, impiedică realizarea contractului.

Pierderea sau avarierea activelor proiectului şi pierderea/diminuarea posibilității de obținere a veniturilor preconizate.
	50%
	50%
	Bunurile mobile si imobile vor fi asigurate în baza viitorului contract.

Fondurile acumulate atât de Autoritatea contractantă cât și de Operator pentru dezvoltare şi retehnologizare vor fi utilizate pentru a asigura continuitatea operării.

	
	RISCURI   DE
	DISPONIBILITATE
	
	
	

	9. 
	Nerespectarea indicatorilor de performanţă
	Operatorul, din diferite motive nu îndeplineşte indicatorii de performanţă asumaţi
	
	100%
	Operatorul trebuie să depună toate diligenţele necesare în vederea respectării şi atingerii indicatorilor de performanţă

	10. 
	Nerespectarea parametrilor de calitate ai serviciului
	Operatorul prestează serviciile la un nivel de calitate inferior nivelului pe care l-a asumat
	
	100%
	Operatorul trebuie să depună toate diligenţele în vederea prestării serviciilor contractate la un nivel superior calitativ

	                RISCUL DE PIAŢĂ

	11. 
	Grad redus de recuperare a contravalorii serviciilor de salubrizare, care duce la încasarea parțială a sumelor de către Operator
	Gradul scăzut de încasare a taxei/tarifului de salubrizare de către autoritățile publice locale/ADIS Gorj/operatorii de colectare  poate duce la  achitarea parțiala a contravalorii serviciilor prestate de către Operator 
	
	100%
	Operatorul trebuie să ia în considerare faptul că este posibilă neîncasarea la timp a taxei de Salubrizare de la utilizatori şi să se asigure că dispune de resursele financiare necesare prestării serviciului conform principiului de continuitate şi permanenţă până la achitarea contravalorii integrale a facturilor emise. Operatorul se poate adresa instanțelor de judecată pentru recuperarea sumelor.

	12. 
	Venituri sub proiecţiile financiare ca urmare a schimbărilor demografice
	Schimbările demogarfice sau socio-economice afectează cererea pentru prestarea serviciilor , conducând la scăderea cantităților depozitate și, corelativ, a veniturilor previzionate.
	
	100%
	Operatorul poate solicita modificarea tarifului conform Ordinului ANRSC nr.640/2022.


Nu sunt considerate riscuri toate condițiile ce vor fi stipulate în Documentația de atribuire, condiții ce trebuie îndeplinite de către Operator (ex. asigurarea cu personal, dotare minimala, autorizari și experienta relevantă, sisteme de management etc).
In aceasta categorie sunt cuprinse toate angajamentele asumate ca atare prin ofertă de către Operator. Prin urmare toate acestea sunt responsabilitati exclusive ale Operatorului pe toata durata de derulare a Contractului.
6 CONTRACTELE DE DELEGARE A GESTIUNII 
Legea nr. 51/2006 – art. 29 alin. (7) – defineşte astfel „ Contractul de delegare a gestiunii este un contract încheiat în formă scrisă, prin care unităţile administrativ-teritoriale, individual sau în asociere, după caz, în calitate de delegatar, atribuie, prin una dintre modalităţile prevăzute de lege, pe o perioadă determinată, unui operator, în calitate de delegat, care acţionează pe riscul şi răspunderea sa, dreptul şi obligaţia de a furniza/presta integral un serviciu de utilităţi publice ori, după caz, numai unele activităţi alubriz acestuia, inclusiv dreptul şi obligaţia de a administra şi de a exploata infrastructura tehnico-edilitară aferentă serviciului/activităţii furnizate/prestate, în schimbul unei redevenţe, după caz. Contractul de delegare a gestiunii poate fi încheiat de asociaţia de dezvoltare intercomunitară având ca scop serviciile de utilităţi publice în numele şi pe seama unităţilor administrativ-teritoriale membre, care au calitatea de delegatar. Contractul de delegare a gestiunii este asimilat actelor administrative şi intră sub incidenţa prevederilor Legii nr. 554/2004, cu modificările şi completările ulterioare.”
I. În primul rând, se impune o delimitare a Contractului de delegare de alte categorii / denumiri de contracte existente în legislatia română şi cu care este uneori confundat, după cum a rezultat din analiza unor situații existente.
1. contracte de delegare a gestiunii – contracte de concesiune – contracte de (achizitie de) servicii
Conform definiției legale şi a denumirii utilizate de Legea nr. 51/2006 toate contractele prin care unitățile administrativ-teritoriale acordă operatorilor dreptul de a presta activități de salubrizare pe teritoriul lor constituie contracte de delegare a gestiunii, iar denumirea lor conform normelor legale trebuie să fie aceea de „contracte de delegare a gestiunii”, denumire preluată de altfel şi în Legea nr. 101/2006. Motivul îl reprezintă faptul că în  ceea ce priveşte fondul, continutul acestor contracte, normele aplicabile sunt cele din legislatia serviciilor publice (Legea nr. 51/2006 ca lege generală şi Legea nr. 101/2006 ca lege specială). 
Denumirile de „contracte de concesiune” sau „contracte de achiziție de servicii” provin din legislația achizițiilor publice, respectiv în baza prevederilor Legii nr. 98/2016 şi Legii nr. 100/2016, privind atribuirea contractelor de achizitie publică, a contractelor de concesiune de lucrări publice şi a contractelor de concesiune de servicii, fiind preluate și în cadrul Legii nr. 51/2006, art. 29 alin. (8), doar ca tip de contract pe care poate să-l îmbrace contractul de delegare a gestiunii.
De asemenea atât Legea nr.98/2016, cu modificarile şi completarile sale ulterioare, cât si Legea nr.100/2016, cu modificările și completările ulterioare, prevăd două tipuri de contracte privind serviciile: 
1) contractul de servicii definit de art.3  lit.o din Legea nr.98/2016 ca fiind acel contract de achiziţie publică de servicii –contractul de achiziţie publică care are ca obiect prestarea de servicii, altele decât cele care fac obiectul unui contract de achiziţie publică de lucrări potrivit lit. m);
2) contractul de concesiune de servicii definit de art.5 lit.h din Legea nr.100/2016,  ca fiind contractul cu titlu oneros, asimilat potrivit legii actului administrativ, încheiat în scris, prin care una sau mai multe entităţi contractante încredinţează prestarea şi gestionarea de servicii, altele decât executarea de lucrări prevăzută la lit. g), unuia sau mai multor operatori economici, în care contraprestaţia pentru servicii este reprezentată fie exclusiv de dreptul de a exploata serviciile care fac obiectul contractului, fie de acest drept însoţit de o plată”
Distincţia dintre contractul de concesiune şi contractul de achiziţie publică se realizează în funcţie de distribuţia riscurilor, după cum urmează: contractul prin intermediul căruia contractantul, în calitate de concesionar, primeşte dreptul de a exploata serviciile, preluând astfel şi cea mai mare parte din riscurile aferente exploatării acestora, este considerat a fi contract de concesiune de servicii, în caz contrar fiind considerat contract de achiziţie publică de servicii.
Aceasta distinctie între „contracte de servicii” şi „contracte de concesiune de servicii” este utilă şi din punct de vedere procedural pentru a determina regulile aplicabile pentru organizarea procedurii de atribuire:
· HG nr. 395/2016 pentru aprobarea normelor de aplicare a prevederilor referitoare la atribuirea contractelor de achizitie publică din Legea nr.98/2016, în cazul contractelor de servicii, respectiv
· HG nr.867/2016, pentru aprobarea normelor de aplicare a prevederilor Legii nr.100/2016, privind concesiunile de lucrări şi concesiunile de servicii.
Analiza riscurilor a relevat faptul viitorul contract de delegare a gestiunii activității de eliminare prin depozitare a deșeurilor va fi considerat contract de concesiune. Pentru atribuirea contractului vor fi aplicate prevederile Legii nr. 100/2016.
2. De asemenea trebuie făcută deosebirea clară între:
a) contracte de delegare a gestiunii – contracte de prestări servicii încheiate de operator cu utilizatorii
· în cadrul modalității de organizare a serviciului la nivelul UAT: „contractele de delegare a gestiunii” încheiate de unitățile administrativ-teritoriale cu operatori, contracte care prezintă caracteristicile enuntate în definiția legală a acestor contracte, pe de o parte, şi
· ca o modalitate de furnizare/prestare a serviciului către populatie: „contractele de prestări servicii” încheiate de operator cu utilizatorii
 direcți ai serviciului, persoane fizice şi juridice, pe de altă parte.
Diferența de ordin legal între cele două tipuri de contracte este cu atât mai evidentă dacă luăm în considerare ca ele constituie sursa a două tipuri de raporturi juridice distincte, pe de o parte între autoritățile locale şi operator (contractul de delegare), pe de alta parte între operator şi utilizatori (contractul de prestari servicii), conform art. 23 din Legea nr. 51/2006:
· alin. (1) – „Raporturile juridice dintre unitățile administrativ-teritoriale sau, după caz, dintre asociațiile de dezvoltare intercomunitară cu obiect de activitate serviciile de utilități publice şi operatori sunt reglementate prin:
”a) hotărâri privind darea în administrare a furnizării/prestării serviciilor de utilităţi publice către operatorii de drept public prevăzuţi la art. 28 alin. (2) lit. a), respectiv contracte de delegare a gestiunii serviciilor de utilităţi publice către operatorii prevăzuţi la art. 28 alin. (2) lit. b), în cazul gestiunii directe; 

 b) contractele de delegare a gestiunii serviciilor de utilităţi publice, în cazul gestiunii delegate.”
· alin.  (2)  - „ (2) Raporturile juridice dintre operatorii serviciilor de utilităţi publice şi utilizatorii acestor servicii sunt reglementate de contractul de furnizare/prestare a serviciilor de utilităţi publice încheiat cu respectarea prevederilor contractului-cadru de furnizare/prestare a serviciilor de utilităţi publice, a prevederilor legale în vigoare, a regulamentelor serviciilor şi a caietelor de sarcini specifice acestora.”.
Mai mult, contractele de delegare a gestiunii sunt definite şi reglementate de art. 29 şi următoarele din Legea nr. 51/2006, în vreme ce contractele de prestări servicii încheiate de operatori cu utilizatorii sunt reglementate de Ordinul ANRSC nr. 112/2007 privind aprobarea Contractului-cadru de prestare a serviciului de salubrizare a localităților.
De asemenea, nici efectele (drepturile şi obligatiile) pe care le nasc aceste două tipuri de contracte între părți nu sunt aceleaşi:
· doar contractul de delegare a gestiunii dă dreptul şi obligatia operatorului de a presta serviciul de salubrizare pe teritoriul UAT cu care a încheiat respectivul contract;
· contractul de prestarii servicii naşte drepturi şi obligatii doar în ceea ce priveşte relația operatorului cu utilizatorul (persoana fizică/juridică) cu care a încheiat acel contract, privind deşeurile menajere, asimilabil menajere sau din fluxuri speciale generate de respectivul utilizator.
Prin urmare sunt greşite următoarele abordări:
· încheierea de către UAT cu operatorul a unui contract de delegare a gestiunii care să fie elaborat pe modelul contractului-cadru aprobat prin Ordinul ANRSC nr. 112/2007 deoarece acel contract-cadru reglementează alt tip de contract, distinct de contractul de delegare, respectiv contractul de prestări servicii între operator și utilizatorii serviciului (persoane fizice/juridice);
· considerarea drept contract de delegare a unui contract de prestări servicii încheiat de autoritatea administrației publice locale (cel mai adesea „Primarie”) în calitate de utilizator-institutie publică cu un operator de salubrizare.
Un aspect esențial legat de această distincție între contractele de delegare şi contractele de prestări servicii corespunzatoare contractului-cadru aprobat prin Ordinul ANRSC nr. 112/2007 este acela că niciodată contractele încheiate direct de operator cu utilizatorii nu pot ține locul contractelor de delegare şi, mai mult, nu pot fi încheiate în mod legal dacă nu există în prealabil contracte de delegare a gestiunii serviciului între operator şi UAT-ul pe raza căruia se prestează serviciul. 
De asemenea, situația în care UAT nu are încheiat un contract de delegare cu un operator de salubrizare, dar există contracte de prestări servicii individuale încheiate de un operator de salubrizare direct cu utilizatorii este neconformă cu prevederile legale imperative în materia serviciilor publice, deoarece, aşa cum am arătat, dreptul operatorului de a presta servicii de salubrizare pe teritoriul unei localități (şi implicit de a încheia contracte individuale cu utilizatorii) nu poate decurge, în mod legal, decât dintr-un contract de delegare a gestiunii legal încheiat de respectivul operator cu UAT pe teritoriul căruia prestează serviciul. Mai mult, în aceasta situație se pune în mod legitim problema existenței licenței ANRSC pentru acel operator, cu precizarea că ne referim la o licență care să îi dea dreptul de a opera serviciul pe teritoriul UAT care ne interesează, iar localitatea pentru care se eliberează licența este menționată în anexele care cuprind condițiile speciale asociate licențelor, operatorul putând avea licență valabilă pentru altă localitate, care însă nu îi dă dreptul de a opera decât pe teritoriul acelei localități pentru care i-a fost eliberată respectiva licență. Problema licenței ANRSC se pune în acest caz deoarece pentru eliberarea unei astfel de licențe, operatorul trebuie să depună la ANRSC, conform art. 21 al. (1) lit. d) din Ordinul ANRSC nr.100/2023 Regulamentul privind acordarea licențelor în domeniul serviciilor comunitare de utilități publice: „copie de pe contractul/contractele de delegare a gestiunii serviciului încheiat/încheiate cu autoritățile administrației publice locale, în cazul gestiunii delegate”, or în situația premisă în speță este că nu există un astfel de contract de delegare. Prin urmare unitățile administrativ-teritoriale care se află în această situație nu au serviciul de salubrizare organizat conform legii şi vor fi încadrate în categoria UAT fără contracte de salubrizare valabile.
II. In al doilea rând, odată ce s-a stabilit existența unui contract care poate fi calificat din punct de vedere legal drept contract de delegare a gestiunii se impune o analiză a conținutului şi modului de atribuire a acestuia.
1. In ceea ce priveşte conținutul contractelor de delegare a gestiunii activităților de salubrizare 
Conform art. 29 alin. (11) din Legea nr. 51/2006, toate contractele de delegare a gestiunii, indiferent de activitățile delegate, trebuie să cuprindă următoarele clauze obligatorii:
a) denumirea părților contractante
In ceea ce priveşte denumirile părților contractante facem următoarele precizări:
-
unitatea administrativ-teritorială sau unitățile administrativ-teritoriale care deleagă împreună gestiunea unor activități componente ale serviciului de salubrizare poartă denumirea, conform legii, de „Delegatar”
-
operatorul caruia i se deleaga gestiunea este denumit, conform legii, „Delegat”
-
chiar în situația în care acest contract este încheiat de ADIS Gorj calitatea de delegatar o au în continuare împreună UAT membre ale ADIS Gorj care sunt părți la contract; ADIS Gorj este doar un mandatar al acestora, care acționează în numele şi pe seama delegatarului;
b) obiectul contractului 
Obiectul contractului va include următoarele activități din cadrul serviciului de salubrizare:
-
eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitele de deşeuri nepericuloase;
c) durata contractului; 
Durata contractului va fi de 5 ani sau la epuizarea capacității de depozitare, în situația în care aceasta intervine anterior perioadei de delegare.

Conform prevederilor art.32 alin.3 din Legea nr.51/2006:”(3) Durata contractelor de delegare a gestiunii este limitată. Pentru contractele de delegare a gestiunii a căror durată estimată este mai mare de 5 ani, aceasta se stabileşte, după caz, în conformitate cu prevederile Legii nr. 98/2016, ale Legii nr. 99/2016 şi ale Legii nr. 100/2016 şi nu va depăşi durata maximă necesară recuperării investiţiilor prevăzute în sarcina operatorului/operatorului regional prin contractul de delegare. În cazul gestiunii directe, autorităţile administraţiei publice locale, cu excepţia celor care sunt membre ale asociaţiilor de dezvoltare intercomunitară, sunt obligate ca, periodic, o dată la 5 ani, să facă analize privind eficienţa economică a serviciului, respectiv să schimbe modalitatea de gestiune a serviciilor publice, după caz.”
d) aria teritorială pe care vor fi prestate serviciile;
e) drepturile şi obligaţiile părţilor contractante cu privire la furnizarea/prestarea serviciului şi la sistemul de utilităţi publice aferent, respectiv conţinutul şi durata obligaţiilor de serviciu public.
f) modul de repartizare a riscurilor între părţi, în cazul contractelor de concesiune;
g) natura oricăror drepturi exclusive sau speciale acordate delegatului; 
h) sarcinile şi responsabilităţile părţilor cu privire la investiţii/programele de investiţii, precum reabilitări, modernizări, obiective noi, extinderi, inclusiv modul de finanţare a acestora;
i) indicatorii de performanţă privind calitatea şi cantitatea serviciului şi modul de monitorizare şi evaluare a îndeplinirii acestora;
j) preţurile/tarifele pe care delegatul are dreptul să le practice la data începerii furnizării/prestării serviciului, precum şi regulile, principiile şi/sau formulele de ajustare şi modificare a acestora;
k) compensaţia pentru obligaţiile de serviciu public în sarcina delegatului, dacă este cazul, cu indicarea parametrilor de calcul, control şi revizuire a compensaţiei, precum şi modalităţile de evitare şi recuperare a oricărei supracompensaţii;
l) modul de facturare a contravalorii serviciilor furnizate/prestate direct utilizatorilor şi/sau delegatarului, după caz;
m) nivelul redevenţei sau al altor obligaţii, după caz; la stabilirea nivelului redevenţei, autoritatea publică locală va lua în considerare valoarea calculată similar amortizării pentru mijloacele fixe aflate în proprietate publică şi puse la dispoziţie operatorului odată cu încredinţarea serviciului/activităţii de utilităţi publice şi gradul de suportabilitate al populaţiei. Nivelul redevenţei se stabileşte în mod transparent şi nediscriminatoriu pentru toţi potenţialii operatori de servicii de utilităţi publice, utilizându-se aceeaşi metodologie de calcul; 
n) garanţia de bună execuţie a contractului, cu indicarea valorii, modului de constituire şi de executare a acesteia;
o) răspunderea contractuală; 
p) forţa majoră;
q) condiţiile de revizuire a clauzelor contractuale; 
r) condiţiile de restituire sau repartiţie, după caz, a bunurilor, la încetarea din orice cauză a contractului de delegare a gestiunii, inclusiv a bunurilor rezultate din investiţiile realizate;
s) menţinerea echilibrului contractual; 
t) cazurile de încetare şi condiţiile de reziliere a contractului de delegare a gestiunii;
u) forţa de muncă;
v) alte clauze convenite de părţi, după caz.
Există trei categorii de bunuri care sunt folosite în executarea contractului: 
-
bunuri de retur: sunt acele bunuri care la încetarea din orice cauză a contractului revin de plin drept, gratuit şi libere de orice sarcină delegatarului, fiind bunuri de retur atât bunurile proprietatea publică sau privată a delegatarului date în administrare operatorului, cât şi bunurile rezultate din investițiile obligatorii prevazute de contractul de delegare în sarcina operatorului însă acestea din urma sunt proprietatea operatorului pe durata contractului abia la încetarea contractului intrând în proprietatea delegatarului , 
-
bunuri de preluare: sunt acele bunuri care la încetarea contractului de delegare pot reveni delegatarului în măsura în care acesta din urmă își manifestă intenția de a prelua bunurile respective în schimbul plătii unei compensații, în condițiile legii, 
-
bunuri proprii: acele bunuri care aparțin delegatului (operatorului) şi care la încetarea contractului rămân în proprietatea acestuia.
Este de precizat și faptul că:
-
pe lângă definirea celor trei categorii de bunuri, contractul trebuie să identifice, cel puțin generic, bunurile care fac parte din fiecare categorie;
-
este indicat ca în contract să se stipuleze care sunt obligațiile operatorului de a realiza investiții în întreținerea şi înlocuirea bunurilor de retur;
De asemenea, potrivit art. 29 alin. (10) din Legea serviciilor comunitare de utilități publice nr. 51/2006 cu modificarile şi completările ulterioare, contractul de delegare a gestiunii va fi însoțit în mod obligatoriu de următoarele anexe:
a) caietul de sarcini privind furnizarea/prestarea serviciului;
b) regulamentul serviciului;
c) inventarul bunurilor mobile şi imobile, proprietate publică sau privată a unităţilor administrativ-teritoriale, aferente serviciului;
d) procesul-verbal de predare-preluare a bunurilor prevăzute la lit. c);
e) indicatori tehnici corelaţi cu ţintele/obiectivele asumate la nivel național.
Regulamentul serviciului și caietul de sarcini trebuie să fie elaborate conform regulamentului-cadru aprobat prin Ordinul ANRSC nr. 97/2025, respectiv caietului de sarcini cadru aprobat prin Ordinul ANRSC nr. 98/2025. 
2. 
În ceea ce priveşte modalitatea atribuirii contractelor de delegare a gestiunii 
Regula atribuirii contractelor de delegare este prin licitație deschisă.
Alin. (8) al art. 29 din Legea nr. 51/2006, republicată, prevede următoarele: „ Contractul de delegare a gestiunii serviciilor de utilităţi publice poate fi: 
  a) contract de concesiune de servicii;
  b) contract de achiziţie publică de servicii.”
Conform prevederilor Legii nr. 51/2006: 
-
art. 29 alin. 9: „procedura de atribuire a contractelor de delegare a gestiunii se stabileşte, după caz, în baza prevederilor Legii nr. 98/2016, Legii nr. 99/2016 şi Legii nr. 100/2016, respectiv:
a) licitaţie deschisă;

  
b) dialog competitive;

c)prin excepție, negociere fără publicare a unui anunţ de concesionare”
Conform prevederilor art.72 din HG nr.867/2016, ”înainte de iniţierea procedurii de negociere fără publicare prealabilă, entitatea contractantă are obligaţia de a verifica întrunirea condiţiilor prevăzute la art. 64 şi 65 din Lege”

Conform art 64 din Legea nr.100/2016: 

”(1) Prin excepţie de la prevederile art. 63 alin. (1), autorităţile/entităţile contractante nu au obligaţia de a publica un anunţ de concesionare dacă lucrările/serviciile respective pot fi furnizate numai de către un anumit operator economic, pentru unul dintre următoarele motive:
        a) scopul concesiunii de lucrări sau al concesiunii de servicii este crearea sau achiziţionarea unei opere de artă sau a unei reprezentaţii artistice unice;

  b) concurenţa lipseşte din motive tehnice;

  c) existenţa unui drept exclusiv;

  d) protecţia unor drepturi de proprietate intelectuală şi a altor drepturi exclusive, altele decât cele definite la art. 5 alin. (1) lit. o).

  (2) Motivele prevăzute la alin. (1) lit. b)-d) se aplică doar în cazul în care nu există o soluţie alternativă sau înlocuitoare rezonabilă, iar absenţa concurenţei nu este rezultatul unei restrângeri artificiale a parametrilor concesiunii de lucrări sau ai concesiunii de servicii.”

Expunerea situației:
Depozitul conform pentru deșeuri de la Târgu Jiu, situat în Str. Carierei nr. 41, localitatea Bârsești, Municipiul Târgu Jiu, județul Gorj, aflat în operarea Soc. Polaris Mediu S.R.L., funcționează în baza Autorizației Integrate de Mediu nr. 4 din 14.10.2019, emisă de Agenția pentru Protecția Mediului Gorj, valabilă până la data de 13.10.2029. 

Conform acestui act de reglementare, depozitul este structurat pe 6 compartimente de depozitare – C1-C6 –, iar durata însumată de funcționare proiectată a întregului depozit este de aproximativ 40 de ani.

Depozitul deservește localitățile situate în județul Gorj și este integrat în Planul Județean de Gestionare a Deșeurilor Gorj (PJGD Gorj, perioada de planificare 2019-2025, fiind singurul depozit conform existent la nivelul județului Gorj.
Potrivit datelor comunicate de Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) prin Adresa nr. 1253 din 11.08.2026, la nivelul județului Gorj, toate cele 70 de unități administrativ-teritoriale membre ADIS Gorj își elimină, prin depozitare, deșeurile reziduale exclusiv la Depozitul conform de la Târgu Jiu, operat de Soc. Polaris Mediu S.R.L., fie în baza unor contracte de depozitare încheiate direct cu operatorul (cazul Municipiului Târgu Jiu și al Orașului Bumbești-Jiu), fie, pentru celelalte UAT-uri, prin intermediul operatorilor de salubrizare (colectare-transport) care predau deșeurile spre eliminare finală la acest depozit. Cantitatea totală de deșeuri eliminată final prin depozitare la nivelul județului Gorj în anul 2025 a fost de aproximativ 65.000 de tone.
Depozitul de la Târgu Jiu funcționează în baza Contractului de delegare a gestiunii serviciului public de salubrizare – activitatea de depozitare a deșeurilor – al Municipiului Târgu Jiu, prin concesiune, nr. 43474 din 07.12.2006, încheiat între Municipiul Târgu Jiu și Soc. Polaris Mediu S.R.L., contract care a făcut obiectul a 14 acte adiționale, ultimul fiind Actul adițional nr. 14/12.03.2025. În temeiul acestui contract, Soc. Polaris Mediu S.R.L. a realizat, din fonduri proprii, investițiile solicitate de Municipiul Târgu Jiu pentru înființarea și extinderea succesivă a depozitului (compartimentele/celulele de depozitare C1, C2 și C3, precum și infrastructura tehnică aferentă – sisteme de impermeabilizare, drenaj și colectare a levigatului, stație de epurare a levigatului, sistem de colectare a biogazului, foraje de monitorizare, împrejmuire etc.).
În prezent, la nivelul depozitului se află în operare compartimentul (celula) C3, cu o suprafață de 41.910 mp și o durată de funcționare proiectată de 14 ani, compartimentele C1 și C2 fiind epuizate. Investițiile realizate de Soc. Polaris Mediu S.R.L. pentru execuția celulei C3 și a infrastructurii conexe nu sunt amortizate, întrucât durata de funcționare proiectată a acestei celule nu s-a scurs, recuperarea investiției realizându-se, prin mecanismul tarifar aplicabil, pe toată durata de exploatare a celulei. Preluarea de către un alt operator a unei celule aflate în operare, cu investiții neamortizate, ridică dificultăți tehnice și economice majore: fie ar presupune despăgubirea integrală a operatorului actual pentru valoarea neamortizată a investițiilor (cu impact direct asupra bugetelor publice ale UAT-urilor membre ADIS Gorj), fie ar genera riscul unor litigii și întreruperea continuității serviciului de eliminare a deșeurilor la nivelul întregului județ, cu un risc major pentru sănătatea publică și pentru mediu.
De asemenea, este de menționat faptul că, la momentul încheierii Contractului nr. 43474/07.12.2006, Municipiul Târgu Jiu a estimat o cantitate anuală de aproximativ 100.000 tone/an deșeuri destinate depozitării, cantitate pe baza căreia au fost dimensionate investițiile realizate de Soc. Polaris Mediu S.R.L. În fapt, cantitățile depozitate anual s-au situat constant sub această estimare, respectiv între 65.000 și 70.000 tone/an, ceea ce a condus la o durată de viață (de exploatare) efectivă mai mare a fiecărei celule de depozitare față de cea avută în vedere la proiectare. Această împrejurare confirmă, o dată în plus, că investițiile realizate de operator nu sunt amortizate la acest moment și că recuperarea lor este condiționată de continuarea exploatării, de către același operator, a celulei aflate în prezent în operare (C3), pe durata rămasă de funcționare a acesteia.
Potrivit art. 32 alin. (3) din Legea nr. 51/2006, republicată, cu modificările și completările ulterioare: „Durata contractelor de delegare a gestiunii este limitată. Pentru contractele de delegare a gestiunii a căror durată estimată este mai mare de 5 ani, aceasta se stabilește, după caz, în conformitate cu prevederile Legii nr. 98/2016, ale Legii nr. 99/2016 și ale Legii nr. 100/2016 și nu va depăși durata maximă necesară recuperării investițiilor prevăzute în sarcina operatorului/operatorului regional prin contractul de delegare.” În același sens, art. 16 alin. (2) din Legea nr. 100/2016 privind concesiunile de lucrări și concesiunile de servicii prevede că, pentru concesiunile a căror durată estimată depășește 5 ani, durata maximă nu poate depăși timpul estimat în mod rezonabil necesar concesionarului pentru recuperarea costurilor investițiilor efectuate, împreună cu un profit rezonabil asupra capitalului investit. Prin urmare, durata contractului de delegare a gestiunii activității de depozitare trebuie stabilită prin raportare directă la perioada necesară amortizării investițiilor realizate de Soc. Polaris Mediu S.R.L., respectiv la durata de funcționare rămasă a celulei C3 aflate în operare.
Prelungirea Contractului nr. 43474/07.12.2006 nu mai este posibilă prin act al Municipiului Târgu Jiu, întrucât, ulterior încheierii acestuia, la nivelul județului Gorj a fost înființată, în anul 2008, Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj), asociație al cărei membru este, printre altele, și Municipiul Târgu Jiu. Prin Statutul Asociației, unitățile administrativ-teritoriale membre, inclusiv Municipiul Târgu Jiu, au mandatat ADIS Gorj să exercite, în numele și pe seama lor, dreptul de a delega gestiunea serviciilor de utilități publice, inclusiv a activității de depozitare a deșeurilor, conform art. 10 din Legea nr. 51/2006. Ca urmare a acestui mandat, competența de a decide asupra modalității de gestiune și de a încheia, respectiv de a prelungi, contracte de delegare pentru activitatea de depozitare a deșeurilor reziduale la nivelul județului Gorj revine exclusiv ADIS Gorj, Municipiul Târgu Jiu nemaiputând acționa individual în această privință.
Depozitul conform de la Târgu Jiu este de interes județean, fiind singurul depozit conform existent la nivelul județului Gorj, integrat în Planul Județean de Gestionare a Deșeurilor Gorj, care deservește, conform celor arătate mai sus, toate cele 70 de unități administrativ-teritoriale membre ADIS Gorj. Această exclusivitate teritorială este confirmată și de art. 20 alin. (2) lit. e) din Legea nr. 101/2006 a serviciului de salubrizare a localităților, potrivit căruia operatorul căruia i s-a delegat gestiunea activității de administrare a depozitelor de deșeuri beneficiază de exclusivitatea prestării serviciului pe raza unităților administrativ-teritoriale membre ale asociației care a atribuit contractul de delegare.
De asemenea, conform prevederilor art. V alin. (2) din OUG nr. 133/2022, modificată prin OUG nr. 30/2023: „Până la data de 31 decembrie 2023, autoritățile administrației publice locale ale unităților/subdiviziunilor administrativ-teritoriale sau, după caz, asociațiile de dezvoltare intercomunitară, pe baza mandatului special primit de la unitățile/subdiviziunile administrativ-teritoriale membre, au obligația ca pentru activitățile de sortare, tratare și/sau depozitare, prin eliminare, a deșeurilor municipale prestate de operatori numai pe baza autorizației de mediu să atribuie contractele de delegare a gestiunii activității/activităților respective, în vederea conformării cu prevederile art. II pct. 16 și pct. 33, referitor la prevederile art. 14^4 și art. 32^1.” Întrucât Soc. Polaris Mediu S.R.L. prestează activitatea de depozitare pentru toate localitățile componente ale județului Gorj, mai puțin municipiul Tg. Jiu, numai pe baza Autorizației Integrate de Mediu nr. 4/14.10.2019, fără a avea încheiat, la acest moment, un contract de delegare a gestiunii cu ADIS Gorj (contractul existent fiind încheiat, în anul 2006, direct cu Municipiul Târgu Jiu, anterior înființării ADIS Gorj), se impune ca ADIS Gorj, în numele și pe seama unităților administrativ-teritoriale membre și în baza mandatului acordat de acestea (inclusiv Consiliul Județean Gorj și municipiul Tg. Jiu) prin Statutul Asociației, să procedeze la demararea procedurii de delegare a gestiunii activității de eliminare prin depozitare către Soc. Polaris Mediu S.R.L., în conformitate cu legislația achizițiilor publice, respectiv prin procedura de negociere fără publicare prealabilă, după cum urmează:
a)
Prin aplicarea prevederilor art. 104 alin. 1 lit. b) din Legea nr. 98/2016, contractul fiind în acest caz un contract de servicii;
b)
Prin aplicarea prevederilor art. 64 alin. 1 lit. b) din Legea nr. 100/2016, contractul fiind în acest caz un contract de concesiune de servicii.
Întrucât analiza riscurilor indică faptul că majoritatea riscurilor contractului vor fi preluate de către operator – aspect confirmat și de natura Contractului nr. 43474/07.12.2006, încheiat tot prin concesiune –, acest fapt presupune existența unui contract de delegare a gestiunii atribuit în baza Legii nr. 100/2016 privind concesiunile de lucrări și concesiunile de servicii.
Verificarea condițiilor prevăzute de art. 64 și art. 65 din Legea nr. 100/2016, conform obligației instituite de art. 72 din H.G. nr. 867/2016, relevă faptul că, în speță, sunt incidente motivele prevăzute la art. 64 alin. (1) lit. b) (lipsa concurenței din motive tehnice) și lit. c) (existența unui drept exclusiv) din Legea nr. 100/2016, iar nu motivul prevăzut la art. 65 din același act normativ (aplicabil exclusiv situației în care, într-o procedură de atribuire inițiată anterior prin licitație deschisă sau dialog competitiv, nu a fost depusă nicio ofertă/solicitare de participare sau au fost depuse numai oferte neconforme/inacceptabile) – situație care nu este incidentă în cauză, întrucât nu a fost derulată anterior o astfel de procedură. Prin urmare, încadrarea juridică a procedurii de negociere fără publicare prealabilă pe temeiul art. 64 alin. (1) lit. b) și lit. c) din Legea nr. 100/2016 este cea corectă.

Având în vedere cele mai sus expuse și întrucât lipsa concurenței din motive tehnice este evidentă atâta timp cât:
-
pe raza județului Gorj există un singur depozit conform, Depozitul de la Târgu Jiu, aflat în operarea Soc. Polaris Mediu S.R.L., în baza unui contract de concesiune încă în derulare (nr. 43474/07.12.2006) și a unei Autorizații Integrate de Mediu (nr. 4/14.10.2019) emise exclusiv pe numele acestui operator;
-
Soc. Polaris Mediu S.R.L. a realizat, cu fonduri proprii, investițiile necesare exploatării celulei C3, aflată în prezent în operare, investiții care nu sunt amortizate, iar durata contractului de delegare trebuie stabilită prin raportare la perioada necesară amortizării acestora, conform art. 32 alin. (3) din Legea nr. 51/2006 și art. 16 alin. (2) din Legea nr. 100/2016;
-
preluarea de către un alt operator a celulei C3, aflată în operare, ar presupune fie duplicarea unei infrastructuri deja existente și funcționale (cu efecte negative asupra utilizării eficiente a fondurilor publice, dar și imposibil operațional întrucât nu există teren disponibilizat pentru edificarea unei alte celule de depozitare), fie despăgubirea operatorului actual pentru investițiile neamortizate;
-
eliminarea deșeurilor trebuie să se facă cât mai aproape de locul de generare, pentru respectarea principiului proximității prevăzut de O.G. nr. 2/2021;
-
Soc. Polaris Mediu S.R.L. deține, la acest moment, în baza Contractului de concesiune nr. 43474/07.12.2006, dreptul exclusiv de exploatare a terenului și a infrastructurii depozitului de la Târgu Jiu, precum și dreptul exclusiv de operare conferit de Autorizația Integrată de Mediu nr. 4/14.10.2019, emisă exclusiv pe numele acestui operator, aspect ce se circumscrie motivului prevăzut de art. 64 alin. (1) lit. c) din Legea nr. 100/2016 (existența unui drept exclusiv);
-
utilizarea Depozitului conform de la Târgu Jiu de către toate UAT-urile din județ este prevăzută prin Planul Județean de Gestionare a Deșeurilor Gorj,
ne aflăm în situația aplicării prevederilor art. 64 alin. 1 lit. b) din Legea nr. 100/2016 cu operatorul Soc. Polaris Mediu S.R.L.
7. MOTIVELE CARE JUSTIFICĂ DELEGAREA 
7.1 Motive de ordin tehnic și instituțional
Pe baza analizei situaţiei gestiunii activităţii de eliminare prin depozitare a deşeurilor reziduale din  județul Gorj, a putut fi trasată următoarea strategie în ceea ce priveşte modalităţile de desemnare a unor noi operatori de salubrizare:
Opţiunea 1 – Delegarea gestiunii activităţilor pentru toate UAT-uri printr-o singură procedură de negociere
Opţiunea 2 – Delegarea gestiunii activităţilor pentru fiecare din UAT-uri prin proceduri de negociere separate
Tabel 4: Avantajele si dezavantajele optiunilor privind delegarea activitățiilor
	Optiune
	Avantaje
	Dezavantaje 

	Opțiunea 1 

Delegarea gestiunii activităţilor pentru toate UAT-uri printr-o singură procedură de negociere
	- Organizarea unei singure proceduri de negociere;

- Gestiune unitară și mai eficientă pentru un singur operator;

- Reducerea costurilor de operare, cel puțin în ceea ce privește componenta costurilor fixe (date de crearea unei singure baze de lucru a operatorului, personal de conducere și TESA în număr mai redus, etc.), 

- existența unui singur operator cu care se poate derula procedura de negociere 

 
	Procedură de negociere mai complexă;



	Opțiunea 2

Delegarea gestiunii activităţilor pentru fiecare din UAT-uri prin proceduri de negociere separate
	- proceduri de negociere mai simple.
	-    Organizarea mai multor proceduri de negociere, pentru fiecare uat separat, opțiunea cea mai eficientă fiind organizarea unei singure proceduri de negociere pentru toate uat-urile;

- costuri de operare crescute;

- există posibilitatea ca activitățile să fie delegate doar pentru una dintre uat-uri, care ar prezenta interes crescut, iar pentru celelalte  care nu mai prezintă interes nu, ceea ce ar crea grave disfuncționalități sistemului de management integrat al deșeurilor în aceste zone;

- existența unui singur operator cu care se poate derula procedura de negociere, ceea ce ar face imposibilă atribuirea contractelor pentru acele ua.a.t.-uri pentru care operatorul nu consideră că ar prezenta interes de contractare.



   Din analiza de mai sus se observa ca optiunea 1 este optiunea care prezinta cele mai evidente avantaje, fiind opțiunea recomandat a fi aleasă. 
Această opțiune, care constă în delegarea prin procedură de negociere de către Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) în numele și pe seama localităților componente ale județului Gorj este necesară în vederea asigurării prestării serviciilor și aplicarea prevederilor art.V  alin.2 din OUG nr.133/2022.
7.2 Motive de mediu
În cazul gestiunii directe, realizată prin intermediul unor operatori de drept public , operatorul nou înființat nu va avea experiența necesara prestării unui astfel de serviciu, existând riscul, mai ales la începutul activității, apariției de neconformități.

Altfel, în cazul gestiunii delegate, va fi vizată selectarea operatorului cu experiență în domeniu, criteriile de selectie care vor fi propuse în Documentația de atribuire încurajând operatorul care are implementat cele mai moderne standarde de mediu și calitate (sistemul ISO 14001, 9001 etc), ceea ce se va transpune într-o performanță ridicată în ceea ce privește managementul mediului.
Oricum, indiferent de modul de operare ales (gestiune directă sau delegată), operatorul public sau privat va opera în limitele actelor de reglementare a activității emise de autoritățile de mediu competente, neputând exista derogări de la încadrarea în limitele stabilite de acestea.
7.3 Motive de ordin social
Urmând raționamentul prezentat mai sus, din punct de vedere al protecției sănătății populatiei, alegerea opțiunii gestiunii delegate este preferată deoarece asigura selectarea unui operator cu experiență în domeniu, care va aplica standarde ridicate de protecție a mediului, implicit a sănătății populației rezidente.
In ceea ce privește igiena și securitatea muncii, alegerea opțiunii gestiunii delegate este preferată deoarece, în funcție de criteriile din Documentația de Atribuire, poate asigura selectarea unui operator certificat care implementează un sistem de management performant din punct de vedere operational, care minimizează riscurile pentru angajați și alte părți interesate.
7.4 Motive de ordin economico-social
Motivele de ordin economico-social care stau la baza delegării gestiunii activităților de salubrizare, constau în:
· Localitățile din județul Gorj nu dispun de baza materială necesară desfășurării activităților de salubrizare care fac obiectul delegării;
· localitățile nu dispun de resursele financiare necesare achiziționării bazei materiale necesare prestării serviciului de salubrizare, în condițiile în care trebuie să cofinanțeze proiecte europene și să realizeze investiții importante în infrastructura stradală;
· Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) va urmări să se realizeze un raport calitate/preț cât mai bun pe perioada de derulare a contractului și un echilibru între riscurile și beneficiile asumate prin contract;
· Structura și nivelul tarifelor practicate vor reflecta costul efectiv al prestației și vor fi fundamentate în conformitate cu prevederile legale în vigoare și cu încadrarea în gradul de suportabilitate al populației și vor fi supuse aprobării Consiliilor Locale. 
8. FEZABILITATE TEHNICĂ

8.1.       PARAMETRII OPERAȚIONALI AI ACTIVITĂȚII 
8.1.1 Descrierea tipurilor de activități solicitate ofertantului:

Obiectul principal al contractului de delegare analizat este:
a)
eliminarea, prin depozitare, a deşeurilor reziduale, a deşeurilor stradale, a deşeurilor de pământ şi pietre provenite de pe căile publice, a reziduurilor rezultate de la instalaţiile de tratare a deşeurilor municipale, precum şi a deşeurilor care nu pot fi valorificate provenite din activităţi de reamenajare şi reabilitare interioară şi/sau exterioară a locuinţelor la depozitul de deşeuri nepericuloase;

Zona de Operare (aria delegării) cuprinde: Municipiul Târgu Jiu, Municipiul Motru, Orașul Bumbești-Jiu, Orașul Novaci, Orașul Rovinari, Orașul Târgu Cărbunești, Orașul Țicleni, Orașul Tismana, Orașul Turceni, Comuna Albeni, Comuna Alimpești, Comuna Aninoasa, Comuna Arcani, Comuna Baia de Fier, Comuna Bălănești, Comuna Bălești, Comuna Bâlteni, Comuna Bărbătești, Comuna Bengești-Ciocadia, Comuna Berlești, Comuna Bolboși, Comuna Borăscu, Comuna Brănești, Comuna Bumbești-Pițic, Comuna Bustuchin, Comuna Câlnic, Comuna Căpreni, Comuna Cătunele, Comuna Ciuperceni, Comuna Crasna, Comuna Crușeț, Comuna Dănciulești, Comuna Dănești, Comuna Dragotești, Comuna Drăguțești, Comuna Fărcășești, Comuna Glogova, Comuna Godinești, Comuna Hurezani, Comuna Ionești, Comuna Jupânești, Comuna Lelești, Comuna Licurici, Comuna Logrești, Comuna Mătăsari, Comuna Mușetești, Comuna Negomir, Comuna Padeș, Comuna Peștișani, Comuna Plopșoru, Comuna Polovragi, Comuna Prigoria, Comuna Roșia de Amaradia, Comuna Runcu, Comuna Săcelu, Comuna Samarinești, Comuna Săulești, Comuna Schela, Comuna Scoarța, Comuna Slivilești, Comuna Stănești, Comuna Stejari, Comuna Stoina, Comuna Țânțăreni, Comuna Telești, Comuna Turburea, Comuna Turcinești, Comuna Urdari, Comuna Văgiulești, Comuna Vladimir.
Cu privire la exclusivitatea teritorială de operare a delegatului, conferită de altfel, de Legea 101/2006 a serviciului de salubrizare a localităților la art.20 alin.(2) lit.e), se acordă exclusivitatea activității delegate.
8.1.2.  Depozitarea deșeurilor :
Operatorul are obligația de a asigura eliminare prin depozitarea întregii cantități de deșeuri rezultate în urma proceselor de sortare/compostare care nu au putut fi valorificate material sau energetic, precum și deșeurile reziduale predate în vederea eliminării finale prin depozitare predate de operatorii de colectare și transport  provenite de pe raza u.a.t.-urilor din aria de delegare.
Este interzisă amestecarea deșeurilor astfel încât acestea să întrunească condițiile de acceptare la depozitare. 

Operatorul depozitului are obligativitatea să stabilească criteriile de acceptare a deşeurilor la depozit pe baza analizei:

a) măsurilor necesare pentru protecţia mediului şi în special a apelor subterane şi a apelor de suprafaţă;

b) asigurării funcţionării sistemelor de protecţie a mediului, în special cele de impermeabilizare şi de tratare a levigatului;

c) protejării proceselor avute în vedere pentru stabilizarea deşeurilor în interiorul rampei;

d) protecţiei împotriva pericolelor pentru sănătatea umană.

Criteriile de acceptabilitate bazate pe proprietăţile deşeurilor trebuie să cuprindă:

a) cerinţe referitoare la cunoaşterea compoziţiei;

b) limitări ale conţinutului în materie organică al deşeurilor;

c) cerinţe sau limitări privind gradul de biodegradabilitate a deşeurilor organice;

d) limitări ale cantităţii de componenţi specificaţi, posibil dăunători/periculoşi;

e) limitări ale nivelului potenţial şi estimat al levigatului în cazul anumitor componenţi, posibil dăunători/periculoşi;

f) proprietăţi ecotoxicologice ale deşeurilor şi ale levigatului rezultat.


Operatorul depozitului de deşeuri este obligat să respecte, la primirea deşeurilor în depozit, următoarele proceduri de recepţie:

a) verificarea documentaţiei privind cantităţile şi caracteristicile deşeurilor, originea şi natura lor, inclusiv buletine de analiză, precum şi date privind identitatea producătorului/ generatorului sau a deţinătorului deşeurilor;

b) inspecţia vizuală a deşeurilor la intrare şi la punctul de depozitare şi, după caz, verificarea conformităţii cu descrierea prezentată în documentaţia înaintată de deţinător, în conformitate cu procedura prevăzută la pct. 3.1 nivelul 3 din anexa nr. 2 la OG nr.2/2021;

c) păstrarea, cel puţin o lună, a probelor reprezentative prelevate pentru verificările impuse în conformitate cu prevederile pct. 3.1 nivelul 1 sau nivelul 2 din anexa nr. 2 la OG nr.2/2021, precum şi înregistrarea rezultatelor determinărilor;

d) păstrarea unui registru electronic cu înregistrările privind cantităţile, caracteristicile deşeurilor depozitate, originea şi natura, data livrării, identitatea producătorului, a deţinătorului sau, după caz, a colectorului, iar în cazul depozitelor de deşeuri periculoase, şi localizarea precisă a acestora în depozit.


În mod obligatoriu, operatorul depozitului eliberează celui care predă deşeurile o confirmare scrisă a recepţiei fiecărei cantităţi livrate acceptate la depozit, care să conţină informaţiile prevăzute la art.101 lit. d).


Cheltuielile cu deschiderea, exploatarea, precum şi cele estimate pentru închidere şi operaţiile postînchidere şi postmonitorizare pentru o perioadă de minimum 30 de ani și garanția financiară sunt acoperite de tariful practicat de operator pentru depozitarea tipurilor de deşeuri autorizate a fi depozitate.


Constituirea garanţiei financiare de mediu nu exclude îndeplinirea obligaţiilor care revin operatorului privind siguranţa depozitului pentru respectarea cerinţelor de protecţie a mediului şi a sănătăţii populaţiei, care decurg din autorizaţia de mediu/autorizaţia integrată de mediu.


Operatorul depozitului de deşeuri trebuie să facă dovada existenţei unei garanţii financiare de mediu, pentru a asigura că sunt îndeplinite obligaţiile privind siguranţa depozitului pentru respectarea cerinţelor de protecţie a mediului şi a sănătăţii populaţiei, care decurg din autorizaţie, garanţie care este menţinută pe toată perioada de operare, închidere şi monitorizare postînchidere a depozitului.


Garanţia financiară de mediu este constituită sub forma unei scrisori de garanţie bancară sau alt instrument de garantare, corespunzător valorii lucrărilor stabilite prin proiectul tehnic al depozitului sau prin depunerea unei cote procentuale de 10% din valoarea lucrărilor stabilite prin proiectul tehnic al depozitului, într-un cont la dispoziţia Administraţiei Fondului pentru Mediu, care constituie un fond specific, având ca destinaţie finanţarea proiectelor privind gestionarea deşeurilor, în conformitate cu prevederile Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.


Operatorul depozitului este obligat să constituie un fond pentru închiderea şi monitorizarea postînchidere a depozitului, denumit în continuare fond, de la momentul începerii activităţii deeliminare prin  depozitare.


Fondul pentru închiderea şi monitorizarea postînchidere a depozitului se păstrează într-un cont purtător de dobândă, deschis la o bancă comercială, la dispoziţia Administraţiei Fondului pentru Mediu, iar dobânda obţinută constituie sursă suplimentară de alimentare a fondului.

.
Mecanismul de constituire al fondului se realizează prin depunerea din momentul începerii activităţii de depozitare a sumei reprezentând cota-parte, proporţional repartizată trimestrial, din valoarea lucrărilor de închidere stabilite prin proiectul tehnic de închidere şi monitorizare postînchidere, astfel încât la epuizarea capacităţii/încetarea activităţii depozitului valoarea cumulată a acestei sume să corespundă costurilor totale determinate/stabilite prin proiectul de închidere şi monitorizare postînchidere.


Suma corespunzătoare acestei cote este actualizată anual cu coeficientul de inflaţie comunicat de Institutul Naţional de Statistică, precum şi în cazul modificărilor survenite la proiectul iniţial, în vederea asigurării unui înalt standard de siguranţă pentru mediu şi sănătate.


Fondul pentru închiderea şi monitorizarea postînchidere a depozitului se alimentează trimestrial.


Returnarea/Decontarea sumelor aferente lucrărilor de închidere intermediară/finală se face de către Administraţia Fondului pentru Mediu, pe baza situaţiilor de lucrări justificative, a proceselor-verbale de recepţie a lucrărilor şi actelor de control întocmite de autorităţile administraţiei publice locale, corelate cu proiectul tehnic de închidere al depozitului şi monitorizare postînchidere.


Operatorul depozitului de deşeuri va ţine cont, la stabilirea cuantumului sumelor necesare lucrărilor de închidere, dacă închiderea unei părţi din depozit este definitivă sau dacă la închiderea finală a întregului depozit vor fi necesare costuri suplimentare pentru închiderea şi reabilitarea întregului depozit, care să includă şi celule deja închise.


Fondul poate fi utilizat exclusiv pentru finanţarea lucrărilor de închidere intermediară/finală şi monitorizare postînchidere a depozitului.


Operatorul depozitului prezintă autorităţilor responsabile, la solicitarea acestora, situaţia la zi a acestui fond şi toate documentele care au stat la baza constituirii acestuia.


Controlul constituirii, alimentării şi utilizării fondului se realizează trimestrial de către Garda Naţională de Mediu, Administraţia Fondului de Mediu precum și de către reprezentanții Asociației de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj).

Revizuirea proiectului tehnic de închidere şi monitorizare postînchidere este obligatorie în toate situaţiile în care:

a) poluarea produsă de depozit necesită revizuirea soluţiilor tehnice prevăzute în proiectul iniţial;

b) schimbările celor mai bune tehnici disponibile fac posibilă reducerea impactului asupra mediului;

c) siguranţa în exploatare a proceselor sau activităţilor impune utilizarea altor tehnici;

d) prevederile unor noi reglementări legale o impun.


Pentru exploatarea depozitului de deşeuri operatorul trebuie să aibă documente relevante din care să rezulte:

a) categoria depozitului de deşeuri;

b) lista tipurilor definite şi cantitatea totală de deşeuri autorizată spre depunere în depozitul de deşeuri;

c) gradul de pregătire a depozitului, pentru operaţiile de depozitare a deşeurilor şi pentru procedurile de supraveghere şi control, inclusiv planurile pentru situaţii neprevăzute, precum şi cerinţele temporare pentru închidere şi operaţiile postînchidere;

d) obligaţia operatorului de a informa cel puţin trimestrial autorităţile competente cu privire la:

  1. tipurile şi cantităţile de deşeuri depozitate;

  2. rezultatele programului de monitorizare;

  3. toate rezultatele procedurilor de supraveghere din care să rezulte respectarea condiţiilor impuse şi modul de comportare a diferitelor deşeuri în depozite;

e) controlul de calitate al operaţiilor analitice ale procedurilor de supraveghere şi control şi/sau al analizelor menţionate obligatorii efectuate în laboratoarele de specialitate.


Operatorul depozitului trebuie să aibă şi să întocmească o documentaţie specifică urmăririi stării şi comportării depozitului în funcţie de factorii de mediu şi de deşeurile depozitate.


Probele prelevate pentru determinarea unor indicatori, în vederea definirii nivelului de afectare a calităţii factorilor de mediu, vor fi analizate de laboratoare acreditate conform legii. 


Din punctul de vedere al deşeurilor intrate în depozit se vor consemna în rapoartele operative zilnice următoarele: 

a) cantităţile și codurile de deşeuri în depozit pe tipuri de deşeu;

b) compoziţia deşeurilor intrate în depozit;

c) provenienţa deşeurilor;

d) data şi ora fiecărui transport;

e) locul de depozitare în cadrul depozitului.


Operatorul depozitului trebuie să:

a) accepte introducerea în depozit numai a deşeurilor permise, menţionate în autorizaţie, şi să respecte tehnologia de depozitare aprobată de autoritatea care a avizat înfiinţarea depozitului;

b) supravegheze permanent modul de depozitare a deşeurilor sub aspectul stabilităţii şi etanşeităţii şi să efectueze măsurătorile necesare stabilite în prezentul regulament-cadru şi în autorizaţie, pentru exploatarea în condiţii de siguranţă a depozitului;

c) exploateze la parametrii proiectaţi instalaţiile de depoluare cu care sunt dotate şi să se doteze cu instalaţii pentru depoluare, acolo unde acestea lipsesc;

d) execute controlul şi monitorizarea emisiilor şi imisiilor de poluanţi, prin laboratorul propriu sau în colaborare cu alte laboratoare atestate;

e) nu permită accesul în incinta depozitului a persoanelor neautorizate.


Operatorul depozitului este obligat să instituie un sistem de automonitorizare a depozitului de deşeuri şi să suporte costurile acestuia. Procedurile de control şi monitorizare în faza de exploatare a unui depozit de deşeuri cuprind: 

a) automonitorizarea tehnologică;

b) automonitorizarea calităţii factorilor de mediu.


Automonitorizarea tehnologică constă în verificarea permanentă a stării şi funcţionării următoarelor amenajări şi dotări posibile din depozit: 

a) starea drumului de acces şi a drumurilor din incintă;

b) starea impermeabilizării depozitului;

c) funcţionarea sistemelor de drenaj;

d) comportarea taluzurilor şi a digurilor;

e) urmărirea anuală a gradului de tasare a zonelor deja acoperite;

f) funcţionarea instalaţiilor de epurare a apelor uzate;

g) funcţionarea instalaţiilor de captare şi ardere a gazelor de depozit;

h) funcţionarea instalaţiilor de evacuare a apelor pluviale;

i) starea altor utilaje şi instalaţii existente în cadrul depozitului.


Automonitorizarea tehnologică are ca scop reducerea riscurilor de accidente prin incendii şi explozii, distrugerea stratului de impermeabilizare, colmatarea sistemelor de drenaj şi tasări inegale ale deşeurilor în corpul depozitului. 


Automonitorizarea calităţii factorilor de mediu pentru faza de exploatare se realizează potrivit procedurii de control şi urmărire a depozitelor de deşeuri prevăzute în anexa nr. 3 şi în Normativul tehnic privind depozitarea deşeurilor, aprobat prin Ordinul ministrului mediului şi gospodăririi apelor nr. 757/2004, cu modificările şi completările ulterioare. 


Determinările prevăzute în anexa nr. 3 şi în Normativul tehnic privind depozitarea deşeurilor, aprobat prin Ordinul ministrului mediului şi gospodăririi apelor nr. 757/2004, cu modificările şi completările ulterioare, se efectuează de laboratoare acreditate, conform Ordonanţei Guvernului nr. 23/2009 privind activitatea de acreditare a organismelor de evaluare a conformităţii, aprobată cu modificări prin Legea nr. 256/2011, cu modificările şi completările ulterioare, iar rezultatele acestor determinări se păstrează într-un registru pe toată perioada de monitorizare. 


Operatorul depozitului este obligat să raporteze Direcției Judeţene pentru Protecţia Mediului și Comisariatului Judeţean al Gărzii Naţionale de Mediu, după cum urmează: 

a) semestrial, datele înregistrate în urma monitorizării, pentru a demonstra conformitatea cu prevederile din autorizaţia de mediu/autorizaţia integrată de mediu, precum şi stadiul îndeplinirii măsurilor din programul pentru conformare, dacă este cazul;

b) în maximum 12 ore de la constatare, orice efecte negative asupra mediului constatate prin programul de monitorizare.


Operatorul depozitului de deşeuri este răspunzător financiar pentru prevenirea şi repararea prejudiciilor asupra mediului, aşa cum sunt definite la art. 2 pct. 13 din Ordonanţa de urgenţă a Guvernului nr. 68/2007 privind răspunderea de mediu cu referire la prevenirea şi repararea prejudiciului asupra mediului, aprobată prin Legea nr. 19/2008, cu modificările şi completările ulterioare, provocate de activităţile de administrare a depozitului de deşeuri, inclusiv în perioada de monitorizare postînchidere. 


În cazul producerii unor evenimente cu impact asupra mediului costurile de remediere sunt suportate de operatorul economic. 


Direcția Judeţeană pentru Protecţia Mediului aprobă sau respinge măsurile de remediere propuse de operator, în urma producerii unor evenimente cu impact asupra mediului. 


În cazul în care Direcția Judeţeană pentru Protecţia Mediului respinge măsurile de remediere, operatorul depozitului are obligaţia transmiterii unor noi propuneri de măsuri în termen de 5 zile de la comunicarea respingerii. 


Depozitul sau o secţiune a depozitului se închide astfel: 

a) când sunt îndeplinite condiţiile privind epuizarea perioadei de operare şi/sau capacitatea de depozitare, aşa cum sunt precizate acestea în autorizaţia/autorizaţia integrată de mediu;

b) la cererea operatorului depozitului şi emiterea actului de reglementare de către agenţia judeţeană pentru protecţia mediului;

c) în urma deciziei Direcției Judeţene pentru Protecţia Mediului, pe baza notei de constatare a Gărzii Naţionale de Mediu.


Închiderea depozitelor se realizează conform prevederilor alin. (1) şi ale Normativului tehnic privind depozitarea deşeurilor, aprobat prin Ordinul ministrului mediului şi gospodăririi apelor nr. 757/2004, cu modificările şi completările ulterioare.


Operatorul depozitului este responsabil de întreţinerea, supravegherea, monitorizarea şi controlul postînchidere al depozitului, potrivit actului de reglementare emis de agenţia judeţeană pentru protecţia mediului în conformitate cu prevederile art. 8 alin. (1) din Ordonanţa de urgenţă a Guvernului nr. 195/2005, aprobată cu modificări şi completări prin Legea nr. 265/2006, cu modificările şi completările ulterioare, care include şi planul de monitorizare postînchidere.


Perioada de urmărire postînchidere stabilită de Direcția Judeţeană pentru Protecţia Mediului este de minimum 30 de ani şi poate fi prelungită dacă se constată că depozitul nu este încă stabil şi/sau prezintă un risc potenţial pentru factorii de mediu.


Monitorizarea postînchidere va fi efectuată conform procedurilor prevăzute în anexa nr. 3 la OG nr.2/2021, iar rezultatele determinărilor efectuate sunt păstrate de operator într-un registru pe toată perioada de monitorizare.


Operatorul depozitului este obligat să anunţe imediat Direcția Judeţeană pentru Protecţia Mediului și Comisariatul Judeţean al Gărzii Naţionale de Mediu în cazul producerii unor efecte negative asupra mediului şi să respecte măsurile stabilite pentru astfel de situaţii prin actul de reglementare aferent perioadei de monitorizare postînchidere.  

8.1.3. Descrierea amplasamentului
Terenul pe care este amplasat depozitul este situat în intravilanul Municipiului Târgu Jiu, conform PUZ aprobat prin H.C.L. nr. 228/2007, în punctul „Dealul Calului”, la cca. 7 km de municipiu, într-o zonă industrială, la 400 m distanță de fosta Fabrică de ciment (platforma CRH, fostă Lafarge Ciment S.A.), pe str. Carierei nr. 41, localitatea Bârsești. Terenul se află în patrimoniul Consiliului Local al Municipiului Târgu Jiu și este deținut în concesiune de Soc. Polaris Mediu S.R.L. în baza Contractului de concesiune nr. 43474 din 07.12.2006 și a actelor adiționale la acesta (1-14), ultimul fiind Actul adițional nr. 14/12.03.2025.
Vecinătăți:
-Nord: pădure de fag și carpen de pe versantul Dealul Calului, aparținând Ocolului Silvic Târgu Jiu; platforma CRH (fosta Lafarge Ciment S.A.);
-Nord-Vest: depozitul de deșeuri de azbociment;
-Est: teren aparținând Consiliului Local al Municipiului Târgu Jiu; stația tehnică C.F. Bârsești;
-Vest și Sud: pădure de carpen și fag de pe versantul Dealul Calului, aparținând Ocolului Silvic Târgu Jiu.
Accesul auto și pietonal se face din șoseaua asfaltată DN 67D Târgu Jiu – Baia de Aramă și mai departe pe un drum pietruit care a deservit fosta carieră de argilă. Distanța față de DN 67D este de cca. 1.000 m, iar distanța față de cea mai apropiată locuință din localitatea Bârsești este de cca. 450 m.
Poziționarea în raport cu ariile naturale protejate: depozitul de deșeuri este amplasat în afara ariilor de protecție avifaunistică și a siturilor de interes comunitar, precum și în afara zonelor protejate declarate la nivel național, la aproximativ 8,6 km de aria naturală protejată Nordul Gorjului de Vest.
Caracteristicile depozitului: suprafața totală a depozitului este de 115.700 mp, iar volumul total proiectat este de 1.925.310 mc. Depozitul este structurat pe 6 compartimente (celule), cu următoarele caracteristici:
· Compartimentul 1 (C1): suprafață 28.550 mp, volum 203.358 mc, înălțime 17,80 m, durată de funcționare proiectată 4 ani – epuizat, aflat în curs de închidere;
· Compartimentul 2 (C2): suprafață 37.378 mp, volum 710.000 mc, înălțime 19 m, durată de funcționare proiectată 10 ani – realizat în perioada 2016-2017 prin extinderea compartimentului C1; epuizat;
· Compartimentul 3 (C3): suprafață 41.910 mp, înălțime 20 m, durată de funcționare proiectată 14 ani – aflat în prezent în operare;
· Compartimentele C4, C5 și C6 urmează a fi realizate prin supraînălțarea depozitului cu 20 m peste compartimentele C1, C2 și C3, până la o înălțime finală de 40 m, cu o durată de funcționare proiectată de 4 ani pentru fiecare dintre acestea.
Cele 6 compartimente se realizează succesiv, pe măsură ce capacitatea de depozitare a precedentului este aproape epuizată, durata însumată de funcționare proiectată a întregului depozit fiind de aproximativ 40 de ani.
	Depozitul cuprinde în prezent 3 compartimente de depozitare (C1, C2, C3) realizate, urmând ca ulterior să fie realizate, prin supraînălțare, compartimentele C4, C5 și C6, a căror situație se prezintă astfel:


	CARACTERISTICI TEHNICE DEPOZIT TÂRGU JIU

	
	

	Suprafața totală
	115.700 mp

	Volumul total proiectat
	1.925.310 mc

	Cantitatea medie anuală depozitată: aproximativ 
	65.000 to/an

	Compartimentul (celula) nr. 1 (C1)
	suprafață indiguită 28.550 mp

	
	volum 203.358 mc

	
	înălțime 17,80 m

	
	durată de funcționare proiectată 4 ani; compartiment epuizat, aflat în curs de închidere la data emiterii Autorizației Integrate de Mediu nr. 4/14.10.2019

	
	sistem propriu de captare și ardere controlată a biogazului

	Compartimentul (celula) nr. 2 (C2)
	suprafață indiguită 37.378 mp

	
	volum 710.000 mc

	
	înălțime 19 m

	
	durată de funcționare proiectată 10 ani; realizat în perioada 2016-2017 prin extinderea compartimentului C1; compartiment epuizat

	
	sistem propriu de captare și ardere controlată a biogazului

	Compartimentul (celula) nr. 3 (C3)
	suprafață 41.910 mp

	
	înălțime 20 m

	
	durată de funcționare proiectată 14 ani

	
	investiții realizate de Soc. Polaris Mediu S.R.L., neamortizate la data prezentului studiu

	
	compartiment aflat în prezent în operare

	
	sistem propriu de captare și ardere controlată a biogazului

	Compartimentele C4, C5, C6
	urmează a fi realizate prin supraînălțarea depozitului cu 20 m peste compartimentele C1, C2, C3, până la o înălțime finală de 40 m

	
	durată de funcționare proiectată de 4 ani pentru fiecare compartiment

	
	nerealizate la data prezentului studiu

	
	

	
	


Terenul, precum și investițiile în infrastructura specifică Serviciului (celulele de depozitare, construcțiile, echipamentele tehnologice, aparatele și instalațiile de măsurare, control și reglare) realizate din fonduri proprii ale Delegatului reprezintă bunuri de retur care revin delegatarului, de plin drept și gratuit, la încetarea contractului. Dotările existente ale depozitului, constituind, alături de celulele de depozitare, principalele bunuri de retur, sunt următoarele:
· sediu administrativ;
· platformă electronică de cântărire și cabină poartă;
· parcare pentru mașinile personalului și utilaje;
· drumuri de acces și platforme: 6.715,30 mp (drumuri asfaltate și platforme) și 4.450 mp (drumuri pietruite);
· stație mobilă de carburanți tip SMDC-EF01;
· platformă betonată și bazin pentru spălare roți;
· hală utilaje și platformă betonată;
· rețea internă de alimentare cu apă, racordată la rețeaua orășenească;
· rețea internă de canalizare a apelor uzate menajere;
· 2 bazine colectoare pentru levigat, cu volum de 850 mc, respectiv 900 mc;
· bazin colector (cămin probă) pentru apa tratată (permeat), cu o capacitate de 4 mc;
· rigole și bazin colector apă pluvială, cu o capacitate de 500 mc;
· stație de tip modular (2 module) pentru tratarea levigatului, cu osmoză inversă;
· 2 rezervoare de NaOH și H2SO4;
· 2 stații de epurare a apelor menajere, cu o capacitate de 1,2 mc/zi fiecare;
· 3 foraje de observație (2 cu adâncimea de 20 m și unul de 30 m);
· hidranți exteriori de incendiu;
· canale de gardă și zid de sprijin din gabioane;
· lizieră de protecție naturală din pădure de foioase, pe trei dintre laturi, respectiv, pe latura de est, două rânduri de arbori plantați pe o lățime de 5 m și o lungime de 900 ml;
· post trafo, cu o capacitate de 630 kVA;
· împrejmuire cu porți de acces;
· utilaj compactor picior de oaie.
8.1.4 Descrierea fluxului tehnologic

Principalele activități desfășurate în cadrul depozitului se succed astfel:

· Controlul vizual sumar al deșeurilor transportate cu mașini speciale;

· Cântărirea mașinilor cu deșeuri la intrare și la ieșire, după descărcare;

· Descărcarea deșeurilor pe platforma de descărcare betonată a celulei de depozitare și inspecția vizuală a acestora;

· Nivelarea și compactarea cu ajutorul buldozerului și a compactorului;

· Acoperirea periodică cu deşeuri solide minerale, cum ar fi sol, deşeuri din construcţii şi demolări, cenuşă, compost se realizează în funcție de condițiile de operare. Deşeurile prăfoase nu pot fi utilizate

Activități conexe:

· Întreținerea utilajelor din dotare;

· Captarea și tratarea levigatului;

· Vidanjarea apelor uzate menajere;

· Lucrări de acoperire cu strat argilos și pământ vegetal și înierbare a celulelor care au capacitatea de depozitare epuizată.

Diagrama activităţilor şi proceselor desfăşurate pe depozit    
               [image: image1.emf]                                                                                                                                  

COMPACTARE  

ACOPERIRE   PERIODICĂ/   DESCOMPUNERE  ANAEROBĂ  

COLECTARE  GAZE DE  DEPOZIT   ȘI A APELOR  UZATE MENAJERE,  TEHNOLOGICE ȘI A  LEVIGATULUI  

INTRARI     (MATERII  PRIME/UTILITATI     PROCES SI PRODUS  

REZULTATE  (PRODUS/DESEURI/   EMISII)  


Operatorul, va realiza depozitarea şi supravegherea depozitului în conformitate cu cele mai bune practici disponibile (BAT) atât în ceea ce priveşte cantităţile cât şi modul de depozitare al deşeurilor.

Operatorul va sigura toate măsurile necesare pentru ca toate deșeurile pe care le preia în vederea eliminării finale în depozitul conform să respecte condițiile prevăzute în actele de reglementare pe care le deține și care îndeplinesc criteriile de acceptare în conformitate cu  cu prevederile legale în vigoare.
Vor fi acceptate  la depozitare numai deşeuri din localităţile deservite de depozit.

Acceptarea la depozitare a deşeurilor provenite din alte localităţi se poate realiza numai cu acceptul scris al autorităţii de mediu și al autorității contractante.

Deşeurile acceptate la depozitare trebuie să îndeplinească următoarele criterii:

· să  figureze în  lista deşeurilor acceptate la depozitare conform autorizaţiei integrate de mediu;

· să fie livrate numai de transportatori autorizaţi; 

· să fie însoţite de documentele necesare, conform normativului  tehnic şi criteriilor de recepţie prevăzute de operatorul depozitului.

Compoziția și cantitatea deșeurilor estimate a fi primite poate varia pe parcursul unui an sau de la an la an.

Cantitatea aferentă fiecărei luni poate varia din cauza schimbărilor sezoniere, prin urmare operatorul depozitului trebuie să fie pregătit să gestioneze cantitățile de deșeuri independent de fluctuațiile anuale, lunare și zilnice. 

Cerințe de operare:

Principalele etape operaționale în zona de depozitare finală includ:

· planificarea detaliată a celulelor de depozitare,

· asigurarea accesului la celula dedepozitare operațională în ziua respectivă,

· deplasarea mașinilor către celula de depozitare operațională în ziua respectivă,

· descărcarea deșeurilor în locul indicat de operatorul depozitului

· inspecția deșeurilor la locul de depozitare,

· împraștierea deșeurilor conforme în zona de depozitare stabilită pentru ziua respectivă,

· compactarea energică a fiecărui strat de deșeuri depozitat,

· asigurarea curățeniei,

· întreținerea în stare de funcționare a tuturor instalațiilor și construcțiilor depozitului,

· monitorizarea activității din faza de expoatare se va realiza în conformitate cu anexa 3 la Ordonanța 2/2021 privind depozitarea deșeurilor 

· pe toată periada derulării contractului ofertantul va menține valabile sau va obține dupîă caz toate permisele, aprobările, sau autorizațiile  necesare în condoemitate cu prevederile legal
8.2             Estimarea cantităților
Cantitatea estimată pentru anul de operare de deșeuri reziduale care urmează a fi eliminată final prin depozitare din zona delegată este de 65.000 tone/an, conform datelor comunicate de ADIS Gorj prin Adresa nr. 1253/11.08.2026 (cantitate efectiv eliminată prin depozitare la nivelul județului Gorj în anul 2025). Autoritatea contractantă nu își asumă responsabilitatea garantării cantităților, riscul de diminuare/creștere a acestora urmând a fi gestionat conform Matricei de alocare a riscurilor și cu respectarea obligației de aplicare a unor metode performante de management, care să conducă la reducerea costurilor de operare.
8.3             INVESTIȚII ÎN SARCINA OPERATORULUI DELEGAT 
Autoritatea contractantă, la momentul demarării procedurii, nu solicită operatorului realizarea unor investiții suplimentare. Dacă pe parcursul derulării contractului acestea vor deveni necesare și obligatorii, vor fi realizate cu aprobarea prealabilă a Delegatarului și introduse în contractul de delegare prin act adiționa, urmând ca investițiile astfel aprobate să fie recunoscute în tariful operatorului și introduse prin procedura de modificare a tarifului, la solicitarea operatorului, conform prevederilor Ordinului ANRSC nr.640/2022.
9. FEZABILITATEA ECONOMICO-FINANCIARĂ
9.1  Estimarea tarifelor maximale ale serviciului și verificarea sustenabilității
Contravaloarea Serviciului prestat pe Aria Delegării, se facturează de către Delegat cu respectarea termenului de emitere și scadență a facturii, precum și a penalităților aplicate în caz de neplată, prevăzute la art. 42 alin. (9) și (10) din Legea serviciilor comunitare de utilități publice nr. 51/2006, republicată, cu modificările și completările ulterioare, astfel:

· S.C. Polari M Holding S.R.L.pentru deșeurile colectate și predate în vederea eliminării finale prin depozitare provenite de pe raza: Municipiului Târgu Jiu și din Bumbegti Jiu;

· u.a.t. Turceni pentru deșeurile colectate și predate în vederea eliminării finale prin depozitare predate de către operatorul Soc. Turcenisal provenite de pe raza u.a.t. Turceni;

· Direcției Publice Motru pentru deșeurile colectate și predate în vederea eliminării finale prin depozitare provenite de pe raza u.a.t. Motru;

· S.C. Matsalubris pentru deșeurile colectate și predate în vederea eliminării finale prin depozitare provenite de pe raza u.a.t.  Matasari;

· S.C. Util Local Blăgești pentru deșeurile colectate și predate în vederea eliminării finale prin depozitare provenite de pe raza u.a.t.  Blăgești;

· U.a.t. Târgu Cărbunegti, Țicleni, Bărbătești, Vladimir, Hurezani, Licurici și Logrești pentru deșeurile colectate și predate în vederea eliminării finale prin depozitare de către operatorul S.C. Salurbis Gilort provenite de pe raza u.a.t. Târgu Cărbunegti, Țicleni, Bărbătești, Vladimir, Hurezani, Licurici și Logrești;

· U.a.t. Jupănești, Săulești, Berlești pentru deșeurile colectate și predate în vederea eliminării finale prin depozitare de către operatorul S.C. Jupsal provenite de pe raza u.a.t. Jupănești, Săulești, Berlești; 

· ADIS Gorj pentru deșeurile colectate și predate în vederea eliminării finale prin depozitare de către operatorul lridex Group Salubrizare provenite de pe raza u.a.t. orașele Novaci, Rovinari și Tismana și comunele: Aninoasa, Arcani, Alimpești, Albeni, Bălănești, Bolboși, Borăscu, Bâlteni, Baia de Fier, Bengești-Ciocadia, Brănești, Bumbești-Pitic, Bustuchin, Câlnic, Căpreni, Cătunele, Crușeț, Crasna, Dănciulești, Dănești, Drăguțești, Fărcășești, Godinești, Glogova, Ionești, Lelești, Negomir, Plopșoru, Prigoria, Polovragi, Roșia de Amaradia, Stejari, Stoina, Samarinești, Săcelu, Schela, Scoarța, Stănești, Telești, Țânțăreni, Turcinești, Urdari, Turburea, Slivilești, Ciuperceni, Mușețești , Văgiulești.

Delegatul va percepe tarife distincte pentru activitățile care fac obiectul contractului de delegare, astfel:

T1 = tariful pentru eliminarea, prin depozitare, a deşeurilor reziduale şi reziduurilor - tariful de depozitare - T depozitare = ……………. lei/tonă (fără TVA);
Contravaloarea contribuției pentru economia circulară se va adăuga separat pe factura emisă, conform cantităților depozitate.
Tariful actual de depozitare este de 241,74 lei/tonă pentru utilizatorii casnici și a fost stabilit prin Hotărârea Consiliului Local al Municipiului Târgu Jiu nr. 580 din 26.11.2025 (aplicabil de la 01.01.2026), ca urmare a ajustării cu IPC servicii de 7,33% pentru perioada iulie 2024 - iulie 2025.

În vederea estimării tarifului de depozitare pentru prezenta procedură, tariful actual de depozitare a fost ajustat cu indicele prețurilor de consum pentru servicii aferent perioadei cuprinse între ultima lună de referință avută în vedere de Hotărârea nr. 580/26.11.2025 (iulie 2025) și cea mai recentă lună pentru care Institutul Național de Statistică a publicat date (iulie 2026), respectiv IPC servicii de 13,67% (241,74 lei/tonă x 1,1367 = 274,79 lei/tonă), pentru o cantitate anuală estimată de 65.000 tone. 
Având în vedere faptul că la momentul actual art.5 alin.1 lit.h) din Ordinul ANRSC nr.640/2022 prevede un singur tarif de depozitare atât pentru utiizatorii casnici cât și pentru utilizatorii non-casnici, tariful maximal estimat pentru prezenta procedură este de 275 lei/to fără TVA.
Estimarea tarifului de depozitare prin ajustarea acestuia cu IPC este una rațională și legală, având în vedere următoarele considerente:

· Conform dispozițiilor art.54 alin.5 din Ordinul ANRSC nr.640/2022: ” După stabilire, ajustarea sau modificarea tarifelor aferente activităţilor de salubrizare se aprobă de către autorităţile administraţiei publice locale ale unităţilor/subdiviziunilor administrativ-teritoriale sau, după caz, de asociaţiile de dezvoltare intercomunitară la solicitarea operatorilor, o singură dată pe an, cu intrare în vigoare la data de 1 ianuarie a anului următor…”

· Contractul actual urmează să înceteze prin ajungere la termen la data de 7 decembrie 2026, sens în care operatorul nu mai poate solicita ajustarea tarifului, întrucât acesta ar urma să intre în vigoare ulterior duratei contractuale, fapt nepermis din punct de vedere legal;
· Ajustarea tarifului este un drept al operatorului conferit de dispozițiile art.29 alin.2 lit.c) din Legea nr.101/2006, cu mod. și complet.ult. 
În raporturile juridice/contractuale cu autorităţile administraţiei publice locale/ADIS Gorj se aplică exclusiv tarife fundamentate în lei/tonă.
Pentru tarifele ofertate vor fi prezentate în mod obligatoriu Fișe de fundamentare a tarifului și Memorii tehnico-economic justificativ întocmite conform prevederilor și formularelor Ordinului ANRSC nr.640/2022 privind aprobarea Normelor metodologice de stabilire, ajustare sau modificare a tarifelor pentru activitățile de salubrizare, precum și de calculare a tarifelor/taxelor distincte pentru gestionarea deșeurilor și a taxelor de salubrizare, sub sancțiunea respingerii ofertei ca fiind neconformă.

În vederea emiterii facturilor, Delegatul va aplica la facturare doar tarífele aprobate.

9.2 Redevența:

Conform Legii 51/2006 a serviciilor comunitare de utilități publice, contractul de delegare a gestiunii este un contract încheiat în formă scrisă, prin care unităţile administrativ-teritoriale, individual sau în asociere, după caz, în calitate de delegatar, atribuie, prin una dintre modalităţile prevăzute de lege, pe o perioadă determinată, unui operator, în calitate de delegat, care acţionează pe riscul şi răspunderea sa, dreptul şi obligaţia de a furniza/presta integral un serviciu de utilităţi publice ori, după caz, numai unele activităţi specifice acestuia, inclusiv dreptul şi obligaţia de a administra şi de a exploata infrastructura tehnico-edilitară aferentă serviciului/activităţii furnizate/prestate, în schimbul unei redevenţe, după caz. Contractul de delegare a gestiunii poate fi încheiat de asociaţia de dezvoltare intercomunitară având ca scop serviciile de utilităţi publice în numele şi pe seama unităţilor administrativ-teritoriale membre, care au calitatea de delegatar. Contractul de delegare a gestiunii este asimilat actelor administrative şi intră sub incidenţa prevederilor Legii nr. 554/2004, cu modificările şi completările ulterioare.
La stabilirea nivelului redevenţei, autoritatea publică locală va lua în considerare valoarea calculată similar amortizării pentru mijloacele fixe aflate în proprietate publică şi puse la dispoziţie operatorului odată cu încredinţarea serviciului/activităţii de utilităţi publice şi gradul de suportabilitate al populaţiei. Nivelul redevenţei se stabileşte în mod transparent şi nediscriminatoriu pentru toţi potenţialii operatori de servicii de utilităţi publice, utilizându-se aceeaşi metodologie de calcul. 
Pentru concesionarea activității de eliminare prin depozitare a deșeurilor, Delegatul va plăti o redevență în sumă fixă, echivalentul a 32.500 euro/an, pe întreaga durată de derulare a contractului de delegare prin concesiune, stabilită conform prevederilor art. 29 alin. 11 lit. m) din Legea nr. 51/2006, cu modificările și completările ulterioare, plătibilă în lei la cursul de schimb BNR din ziua plății.
Redevența se va plăti anual către Municipiul Târgu Jiu, în calitate de proprietar al terenului pe care este amplasat depozitul.
Cuantumul redevenţei se va actualiza anual cu indicele de inflaţie comunicat de Institutul Naţional de Statistică.
10. 
CONCLUZII ȘI RECOMANDĂRI:

Studiul de oportunitate al deciziei privind delegarea gestiunii activității de eliminare prin depozitare a deșeurilor reziduale din județul Gorj fundamentează decizia de atribuire în urma aplicării procedurii de negociere fără publicare prealabilă a unui anunț de concesiune, cu încheierea subsecventă a unui contract de delegare prin concesiune a gestiunii activităților.
Se recomandă ca durata Contractului de delegare să fie de 5 ani, sau, dacă aceasta intervine anterior, până la epuizarea capacității de depozitare.
Se recomandă ca delegarea activității de eliminare prin depozitare a deșeurilor reziduale din județul Gorj să se realizeze de către Asociația de Dezvoltare Intercomunitară în Domeniul Serviciilor Publice de Salubrizare Gorj (ADIS Gorj) în numele și pe seama membrilor asociați, astfel: Municipiul Târgu Jiu, Municipiul Motru, Orașul Bumbești-Jiu, Orașul Novaci, Orașul Rovinari, Orașul Târgu Cărbunești, Orașul Țicleni, Orașul Tismana, Orașul Turceni, Comuna Albeni, Comuna Alimpești, Comuna Aninoasa, Comuna Arcani, Comuna Baia de Fier, Comuna Bălănești, Comuna Bălești, Comuna Bâlteni, Comuna Bărbătești, Comuna Bengești-Ciocadia, Comuna Berlești, Comuna Bolboși, Comuna Borăscu, Comuna Brănești, Comuna Bumbești-Pițic, Comuna Bustuchin, Comuna Câlnic, Comuna Căpreni, Comuna Cătunele, Comuna Ciuperceni, Comuna Crasna, Comuna Crușeț, Comuna Dănciulești, Comuna Dănești, Comuna Dragotești, Comuna Drăguțești, Comuna Fărcășești, Comuna Glogova, Comuna Godinești, Comuna Hurezani, Comuna Ionești, Comuna Jupânești, Comuna Lelești, Comuna Licurici, Comuna Logrești, Comuna Mătăsari, Comuna Mușetești, Comuna Negomir, Comuna Padeș, Comuna Peștișani, Comuna Plopșoru, Comuna Polovragi, Comuna Prigoria, Comuna Roșia de Amaradia, Comuna Runcu, Comuna Săcelu, Comuna Samarinești, Comuna Săulești, Comuna Schela, Comuna Scoarța, Comuna Slivilești, Comuna Stănești, Comuna Stejari, Comuna Stoina, Comuna Țânțăreni, Comuna Telești, Comuna Turburea, Comuna Turcinești, Comuna Urdari, Comuna Văgiulești, Comuna Vladimir, inclusiv Județul Gorj.

�Conform Legii nr. 51/2006 - art. 28: „(1) Gestiunea directă este modalitatea de gestiune în care autorităţile deliberative şi executive, în numele unităţilor administrativ-teritoriale pe care le reprezintă, îşi asumă şi exercită nemijlocit toate competenţele şi responsabilităţile ce le revin potrivit legii cu privire la furnizarea/prestarea serviciilor de utilităţi publice, respectiv la administrarea, funcţionarea şi exploatarea sistemelor de utilităţi publice aferente acestora..”


� Conform Legii nr. 51/2006 – art. 29: „(1) Gestiunea delegată este modalitatea de gestiune în care autorităţile deliberative ale unităţilor administrativ-teritoriale ori, după caz, asociaţiile de dezvoltare intercomunitară având ca scop serviciile de utilităţi publice, în numele şi pe seama unităţilor administrativ-teritoriale membre, atribuie unuia sau mai multor operatori toate ori numai o parte din competenţele şi responsabilităţile proprii privind furnizarea/prestarea serviciilor de utilităţi publice, pe baza unui contract, denumit în continuare contract de delegare a gestiunii. Gestiunea delegată a serviciilor de utilităţi publice implică punerea la dispoziţia operatorilor a sistemelor de utilităţi publice aferente serviciilor delegate, precum şi dreptul şi obligaţia acestora de a administra şi de a exploata aceste sisteme.”


� Matricea preliminară pentru alocarea riscurilor este prezentată în detaliu în Anexa nr.1 a HG nr. 867/2016 pentru aprobarea Normelor de aplicare a prevederilor referitoare la atribuirea contractelor de concesiune de lucrări publice şi a contractelor de concesiune de servicii. 


�Conform definiţiei legale din art. 2 lit. i) din legea nr. 51/2006, utilizatorii sunt „persoane fizice sau juridice care beneficiază, direct ori indirect, individual sau colectiv, de serviciile de utilităţi publice, în condiţiile legii”, iar art. 41 din legea enumeră categoriile de utilizatori: utilizatorii casnici persoane fizice sau asociaţii de proprietari/locatari; agenţii economici; instituţiile publice.

